הוועדה לביטחון לאומי, כנסת 25, פרוטוקול מספר 23, 2023-05-15 00:00

צביקה פוגל: שלום לכולם, אנחנו הולכים לדון היום בנושא שחשוב מידי בכדי להזניח אותו, לכן התרכזנו כאן במהירות שיא מרגע שנתבקשנו על ידי חברי כנסת כדי לקיים את הדיון הזה

צביקה פוגל:  יש לו חשיבות רבה לכל מרקם החיים שלנו בישראל, וחשוב שנעשה מהדיון הזה דיון אמיתי, יסודי ומעמיק, כדי שבסופו של גבר גם נצא מפה עם ההמלצות הנדרשות ולא רק נקיים דיון

צביקה פוגל:  אני מקווה שלא נתחרה פה במה שקורה עכשיו בוועדת כספים ונשמור על תרבות ראויה כאן

צביקה פוגל:       הסדר יהיה כזה שמיד אחרי שאני אסיים את דבריי, חברת הכנסת מירב בן ארי תציג את הנושא כאחת מאלה שביקשו לקיים את הדיון המהיר הזה, מיד אחריה, הממ״מ יציגו את הנתונים כפי שהם רואים אותם, מיד אחרי זה נאפשר לחברי הכנסת לומר את דברי הפתיחה שלהם, נקציב את זה גם בזמן כדי להשאיר זמן גם לאחרים לדבר

אחמד טיבי: לא מקובל שהיוזמים פותחים את הדיון?     

צביקה פוגל: אמרתי, מירב בן ארי תישא את נאום היוזמים

אחמד טיבי: היא לא מדברת בשמי, היא מדברת בשמה

צביקה פוגל: אני אתן לך גם לדבר

צביקה פוגל:  חשבתי שמספיק אחד אבל אם אתה רוצה גם אז אין בעיה

אחמד טיבי: יש כמה יוזמים לדיון, בדרך כלל כולם מדברים

צביקה פוגל: חבר הכנת אחמד טיבי, לא אסתום לך את הפה, ההפך הוא הנכון, אני רוצה לשמוע אותך

צביקה פוגל:  ומיד אחרי ההתייחסות של חברי הכנסת - - -     

מירב בן ארי: זה בעצם איחוד גם של ההצעה לדיון המהיר וגם של ההתייחסות למכתב של חברי הכנסת

צביקה פוגל: אני יודע

צביקה פוגל:  אם כל אחד מכם רוצה לדבר בהתחלה כיוזם, לפני הממ״מ, אז אין שום בעיה, בשמחה

צביקה פוגל:  ומיד אחרי זה אנחנו ניתן לסמפכ״ל, ותודה מראש על ההצטרפות שלך לדיון שלנו פה, גם לו מגיע איחולי הצלחה, הוא נכנס לתפקידו אך לפני רגע קט והצלחה שלו היא הצלחה של כולנו

צביקה פוגל:      אני רוצה לומר משפט אחד לפתיחה

צביקה פוגל:  תראו, האפקט של פשיעה או של רצח הוא משמעותי לכל אחד מאיתנו

צביקה פוגל:  ולא חשוב באיזה מגזר או באיזה מקום הוא קורה

צביקה פוגל:  כי באותו רגע בדיוק, שבו קורה מקרה פשיעה או מקרה רצח, הקהילה באותו אזור חשה חרדה ופחד, והרוצח חש מנצח

צביקה פוגל:  אלה שני דברים שאנחנו לא יכולים להרשות לעצמנו, לכן חשבתי שנכון לקיים את הדיון הזה כמה שיותר מהר, בשיתוף כל הגורמים האחראיים על מרקם החיים שלנו

צביקה פוגל:  כדי גם לנסות לראות למה וגם לראות איך נותנים מענה או לפחות המלצות לאיך לתת מענה ללמה הזה

צביקה פוגל:  חברת הכנסת מירב בן ארי, בבקשה

מירב בן ארי: תודה רבה אדוני היושב ראש, תודה רבה על קיום הדיון הזה ולכל חברי הכנסת המצטרפים

מירב בן ארי:  הדיון הזה הוגש לדעתי כבר לפני שבועיים ולצערי מאז המספרים רק עולים ועולים

מירב בן ארי:  כולל היום בבוקר, כשהתעוררנו לעוד רצח במועצה האזורית משגב, בוואדי סאלמה, של דימא בושנאק, עוד צעירה ערביה

מירב בן ארי:  שבמקרה של נשים הן משלמות פעמיים, גם על זה שהן ערביות וגם על זה שהן נשים

מירב בן ארי:  אני רוצה לומר שלושה דברים קטנים, כי יש כאן הרבה דוברים

מירב בן ארי:  אני רוצה גם לאחל קודם כל בהצלחה לסמפכ״ל, גם להגיד על הנוכחות המרשימה של המשטרה כאן בדיון, אני חושבת שזה ראוי לציון

מירב בן ארי:       אני חושבת שאדוני יודע שהייתה אמורה להיות סקירה אסטרטגית של השר, היא בוטלה בשבוע שעבר, ונראה שבנושא כזה ובגל שהשר כבר עובד מספר חודשים, הוא צריך היה להגיע ולהציג את התוכנית האסטרטגית

מירב בן ארי:  זה היה אמור לקרות בשבוע שעבר ואנחנו צריכים לדעת מתי הוא יגיע לכאן שוב, כי נראה לי שעם כל הכבוד שיש לי למשטרה, והם יודעים את זה, השר צריך לתת לנו, חברי הוועדה, תאריך שבו הוא מתכוון להגיע

מירב בן ארי:  דבר שני, הייתה כאן תוכנית

מירב בן ארי:       יושב כאן גם השר סגלוביץ׳ שהוביל אותה

מירב בן ארי:  נכון שהיא לא חיסלה את האלימות בחברה הערבית, אבל היא בהחלט הפחיתה את המספרים

מירב בן ארי:  יותר מזה, היא גם כינסה שישה משרדים שכל שבועיים התייצבו ונתנו עבודה בנושא, גם סגלוביץ׳ ידבר על זה

מירב בן ארי:  ולמה אני אומרת את זה? כי גם אני, כוועדה הזמנתי אותו לכאן

מירב בן ארי:  הוא בא לכאן וסקר כל חודשיים בערך

מירב בן ארי:  הוא הגיע לפה עם מנהלי המשרדים וניהל את האירוע

מירב בן ארי:  ישבו פה מנכ״לי פנים, אוצר, חוץ ממשטרה ובט״פ ודיווחו

מירב בן ארי:  גם זה כבר לא קורה וגם זה חשוב

מירב בן ארי:  הדבר השלישי שבעיניי הוא דרמטי בדיון הזה, זה שאין וואקום באלימות

מירב בן ארי:       אני רוצה גם לחדד שאמנם הדיון עוסק בפשיעה בחברה הערבית, שהגיעה למעל 90 נרצחים כבר, אבל זה לא רק בחברה הערבית אלא גם בחברה היהודית וגם נשים, שלא היה מספר כזה כבר שנים

מירב בן ארי:  וזה העניין הזה של הוואקום אליו נכנסת האלימות

מירב בן ארי:  דבר אחרון, אני מתנצלת כי אני במקביל אצא לנשיאות ואחזור, אבל הנושא הזה הוא בנפשי

מירב בן ארי:  התעסקתי בו שנה, הסתובבתי בכפרים הבדואים, בצפון ובדרום, ואני חושבת שכחברי כנסת וכוועדה, וזו גם הציפייה שלי ממך כיו״ר הוועדה, צריכים לצאת עם צעדים אופרטיביים על איך הוועדה מפקחת על עבודת הממשלה, כי לפי מה שאני רואה אין עבודה

מירב בן ארי:       אולי אתה תצליח להפתיע ולהגיד לי משהו שלא ראינו

מירב בן ארי:  אבל גם, אנחנו כוועדה, צריכים להתחיל להגיע לכפרים וליישובים ולשבת עם המנהיגים ועם תחנות המשטרה של המקום

מירב בן ארי:  כשאנחנו הגענו לביקור של הוועדה בדרום, ישבנו עם מפקד התחנה ועם המשטרה, זה נכון, אבל גם ישבנו עם השייחים, כדי להבין איך אפשר לסייע

מירב בן ארי:  אני יודעת שהמשטרה עושה ואני חושבת שהיא מוגבלת, אבל הדבר שחסר לי הכי זה מדיניות, אסטרטגיה ופיקוח של הכנסת

מירב בן ארי:  תודה רבה

צביקה פוגל: בבקשה, חברת הכנסת אפרת רייטן

אפרת רייטן: תודה רבה אדוני היו״ר

אפרת רייטן:  חברי הכנסת הם חברי הוועדה, פנו במכתב ב-07 במאי, בדרישה לכינוס הוועדה לביטחון לאומי בנושא האלימות הגואה בחברה הערבית

אפרת רייטן:  חתומים עליה חברי הכנסת ואליד שלהואשלה, חמד עמאר, שרון השכל, נאור שירי, אני וחבר הכנסת מהקואליציה, עמית הלוי

אפרת רייטן:  כך שאפילו מרשימת החותמים ברור לחלוטין שאם יש פה חבר קואליציה, וגם אתה כמובן כיו״ר הוועדה, רואים בעניין הזה חשיבות עליונה, אז אני בהלם מכך שהשר לא נמצא פה למרות שבמפורש דרשנו שהשר יגיע, כדי לתת פה דין וחשבון

אפרת רייטן:       ועוד יותר אני מתפלאת, וזה באמת מקומם, שאותו אדם שבנה את כל הקריירה שלו ממצלמות, מלעשות פרובוקציות לציבור ומלנצל את התקשורת, בורח פעם אחר פעם מהנושא הנורא הזה, מהרציחות ומחוס התפקוד שלו

אפרת רייטן:  באמת, כמו שאומרים השלטים, אפס מוחלט בכל מה שהוא עושה, שגם לא מעז להראות את הפנים שלו כאן

אפרת רייטן:  זה רק מעיד שכל מה שאנחנו אומרים עליו מהיום שהוא נכנס לתפקידו ועוד לפני זה, שהוא כושל, שהוא לא מתאים לתפקידו ושכל מה שהוא עושה זה אחיזת עיניים

אפרת רייטן:       אנחנו כתבנו את הנוסח הראשון של המכתב הזה כמה ימים לפני ששלחנו אותו ועד ששלחנו, כל יום נאלצנו לעדכן את המספר

אפרת רייטן:  זה פשוט מטורף

אפרת רייטן:  התחלנו ב-67, סיימנו באותו יום ב-70 והיום אנחנו כבר נמצאים ב-78, זה עניין של כמה ימים

אפרת רייטן:  מה שיש כאן זה עניין שהוא לחלוטין לא אך ורק של המשטרה, כי המשטרה הייתה אותה משטרה שהייתה גם בשנה שעברה

אפרת רייטן:  אז אי אפשר להתנתק ולהתעלם בכך שמדובר פה קודם כל בדוגמה אישית, ובסוף הממשלה הזאת, ומי שעומד בראשה ומנהל אותה, מהווה דוגמה אישית

אפרת רייטן:       כל הפעולות שלו, כל מה שיוצא לו מהפה, זו דוגמה אישית שיש לה אחר כך אפקט בקהל הרחב, נקודה

אפרת רייטן:  וכשאני מסתכלת גם על ההצהרות שלו שהיו מלפני הבחירות, הצהרות ענקיות, ״אני אמגר את הפשיעה בחברה הערבית״, אבל מעשים? אין

אפרת רייטן:  עצם הנוכחות של בן גביר, מייצרת ניכור וחוסר אמון מוחלט בחברה הערבית

אפרת רייטן:  יש קצר מוחלט בינו לבין ראשי החברה הערבית, והנה, יושב כאן כבוד סגן השר לשעבר, סגלוביץ׳, זה בניגוד גמור לשיתוף הפעולה שהלך ונרקם בממשלה הקודמת

אפרת רייטן:  מה שקורה כאן זאת פשוט הפקרות לשמה

אפרת רייטן:       הפער הזה בין ההצהרות לאובדן החיים, לאובדן האמון, לנתק ולפער שהולך וגדל בנינו לבין החברה הערבית

אפרת רייטן:  אלה מחירים ונזקים שאי אפשר יהיה לתקן אותם, אולי רק במאמץ של שנים

אפרת רייטן:  מה שקורה זה ממש הרס של החברה הישראלית

אפרת רייטן:  יותר מהחיים שאנחנו מאבדים כאן, שהם הדבר החשוב מכל

אפרת רייטן:  אבל מה שקורה כאן מיום ליום תחת הממשלה הזו, זה הרס מוחלט של המרקם, של הטיפול, של הביטחון ושל החוסן, שממילא היה מעורער קודם לכן

אפרת רייטן:  אלה דברים מקוממים ואני כועסת על שהוא לא מעז לבוא ולהראות את הפנים שלו כאן

צביקה פוגל: למרות שאת יודעת שאני לא מסכים עם כל מה שאת אומרת, אני מאוד מכבד את זה כי זה בא מהלב, בזה אין לי שום ספק

צביקה פוגל:  אז תודה על הדברים האלה

צביקה פוגל:  חבר הכנסת חמד עמאר, הבנתי שאתה צריך לצאת, אז בבקשה

חמד עמאר: יש לי הצבעות בוועדת כספים

חמד עמאר:  אבל הנושא הזה כל כך חשוב לי

אחמד טיבי: ולי אין הצבעות בוועדת הכספים? אני גם חבר בוועדת הכספים אבל אני יוזם

אחמד טיבי:  אבל בבקשה

אחמד טיבי:  זה לא בסדר שאתה מדלג עליי

חמד עמאר: אתה רוצה? בבקשה

אחמד טיבי: לא לא, אני פשוט לא אוהב את דרך הניהול

אחמד טיבי:  יש יוזמים של הדיון להצעה דחופה ויש תקנון בכנסת

אחמד טיבי:  מי שיזמו את הדיון – לא אלה ששלחו את המכתב, אלא יוזמי הדיון – הם מדברים בהתחלה

אחמד טיבי:  כמו מירב, שהגישה הצעה לדיון דחוף, וכמו אחמד טיבי, שהגיש הצעה דחופה

חמד עמאר: כבר התחלת לדבר אז תמשיך

אחמד טיבי: אני אדבר אחריך

אחמד טיבי:  זו הייתה הערה טכנית ליושב ראש, זו פעם ראשונה שלי בוועדה ואני לא מכיר את הכללים

חמד עמאר: קודם כל, חשוב היה לי להגיע לכאן, לשבת כאן, ולראות את צמרת המשטרה שנמצאת כאן, סגני ניצבים, תתי ניצבים וניצב

חמד עמאר:  להגיד לכם את האמת? מדובר באובדן משילות בצורה שלא תיארת לעצמי, עם הממשלה הזאת

חמד עמאר:  אובדן משילות מוחלט

חמד עמאר:  אתם לא מבינים מה זה 78 הרוגים? נרצחים

חמד עמאר:  אתם לא מבינים שזו ילדה בת 19 שנרצחה? מגיע מישהו ויורה בה, רץ וחוזר לוודא הריגה ויורה בה פעם שנייה

חמד עמאר:  אתם לא מבינים מה זה? מאבטח של ראש עיר, שמצליחים להגיע אליו, לרדוף אחריו, לירות בו ולוודא הריגה

חמד עמאר:       אתם לא מבינים את זה? אתם לא קולטים את זה? כל מערכת הביטחון של מדינת ישראל הייתה צריכה לעמוד על הרגליים, כל מערכת הביטחון

חמד עמאר:  אבל להגיד לכם את האמת? אני אומר את זה בתור שר שישב בממשלה הקודמת, הייתי בוועדת שרים למיגור הפשיעה במגזר הערבי ובראשה עמד ראש הממשלה, גם בנט וגם לפיד, קיימנו דיונים כל חודש, קיבלנו עדכונים מסגן השר כל חודש, מהצמרת הביטחונית של מדינת ישראל, מהמפכ״ל לראש השב״כ, כולם הגיעו לשם ונתנו סקירה והורדנו את כמות הרציחות

חמד עמאר:  בזמן המקביל היו 28 נרצחים

חמד עמאר:       היום, מה קורה? האם המשטרה מעוניינת ברציחות האלה? אני לא מאמין

חמד עמאר:  האם הממשלה מעוניינת ברציחות האלה? אני לא מאמין

חמד עמאר:  האם הערבים רוצחים אחד את השני אז זה לא מעניין אותנו? אני לא מאמין

חמד עמאר:  אבל אין לנו משילות, איבדנו את המשילות

חמד עמאר:  אם כל ערבי שרוצה לרצוח את השני יכול לעשות את זה, כי הוא יודע שאחוז הפיענוח שלכם הוא אפס

חמד עמאר:  אל תגידו לי שהיו שישה פיענוחים, או שבעה, או 10

חמד עמאר:  הפיענוחים שלכם זה מקרים בהם אדם הרג ובא להגיד לכם ״אני הרגתי״, אלה הפיענוחים שלכם

חמד עמאר:  אז אלה לא פיענוחים של מישהו שהלך ותכנן את הרצח

חמד עמאר:       אז אנחנו כמדינת ישראל, או שאנחנו מתעוררים עכשיו, או שאני אומר לכם, וכבר אמרתי את זה יותר מפעם אחת, מה שקורה אצלי יקרה אצל השכן מחר

חמד עמאר:  אל תחשבו שמקרי הרצח האלה יישארו במגזר הערבי

חמד עמאר:  אל תחשבו שנושא דמי חסות יישאר במגזר הערבי

חמד עמאר:  לא יסתפקו בזה אז אל תחשבו ככה

חמד עמאר:  מי שעושה את זה באום אל פחם יעשה את זה בחדרה

חמד עמאר:  מי שרוצח בבאקה אל גרבייה ירצח ברעננה

חמד עמאר:  ואני לא רוצה שזה יעבור לפח״ע, אני לא רוצה לדבר על זה בכלל

חמד עמאר:  אבל אני אומר לכם שכמויות הנשק שמסתובב שם זה משהו שאתם לא יכולים אפילו לדמיין

חמד עמאר:       אני דרוזי ואני גר בשפרעם, הבן שלי קצין בצבא, אני בשבת דואג לו כשהוא יוצא מהבית, דואג לו

חמד עמאר:  תעזבו

חמד עמאר:  ראש הממשלה וכלל הממשלה חייבים להתעורר, כי אם זה בא מהממשלה אז יהיה שינוי

חמד עמאר:  אם הממשלה מקיימת דיונים ומביא את כולם אז יש התקדמות וראינו את זה קורה, חשנו את זה, חשנו את הירידה

חמד עמאר:  המספרים עמדו על שליש ממש שעכשיו בתקופה המקבילה, שליש מההרוגים

חמד עמאר:       סגן השר שלקח על עצמו את הטיפול בזה יושב במקרה כאן לידי, אני לא ידעתי שהוא נמצא כאן, הוא לקח את הנושא הזה לידיים, קיים דיונים, בנה תוכניות והראה תוצאות

חמד עמאר:  ידענו בדיוק מה קורה כל יום, ידענו כמה אמל״ח נתפס כל יום, ידענו מה נגנב מצה״ל ומה הגיע מחוץ לגבולות המדינה, ידענו הכול

חמד עמאר:  היום זה לא מעניין אף אחד, אף אחד

חמד עמאר:  אני אומר לכם שאובדן המשילות הזה לא יישאר רק ברציחות במגזר הערבי, אובדן המשילות הזה יעבור גם למגזר היהודי

קריאה: כבר עבר

חמד עמאר: לא, מה שעבר זה אפסי עדיין

חמד עמאר:  היום אין עסק, לא בנגב, לא בצפון ולא בכל מקום, שלא משלם דמי חסות

חמד עמאר:  מי שלא משלם את דמי החסות שולחים לו אזהרה בפעם הראשונה, אזהרה בפעם השנייה ובפעם השלישית, אם הוא לא משלם יורים בו

חמד עמאר:  לכן אני אומר לכם, ולך, את יושב בוועדה מאוד חשובה שיש לה הרבה משקל

חמד עמאר:  ויהיה לה משקל יותר גדול אם הממשלה תתעורר ותקים ועדת שרים למיגור האלימות במגזר הערבי ובמדינת ישראל באופן כללי

חמד עמאר:       אני מצפה מהשר לביטחון לאומי, היינו בביטחון פנים ועברנו לביטחון לאומי, אבל היום לא רואים לא ביטחון ולא לאומי

חמד עמאר:  אני מצפה מהשר בן גביר שיבין שכל הדיבורים בתקשורת הם לא עוזרים, כל רצח זה רצח

חמד עמאר:  כל בן אדם שאותו אנחנו מאבדים אז איבדנו בן אדם

חמד עמאר:  אם מישהו מעז לבוא ולירות בילדה קטנה יותר מפעם אחת, אם מישהו מעז להגיע לביתו של נבחר ציבור, לירות במאבטח שלו ולבצע וידוא הריגה אז זה אומר שאין לנו משילות, שאיבדנו את המשילות

חמד עמאר:  תודה רבה

צביקה פוגל: תודה רבה לך חבר הכנסת חמד עמאר

צביקה פוגל:  חזרה לחבר הכנסת אחמד טיבי

צביקה פוגל:  אל תיקח ברצינות ולעומק את הדילוג, לא עשיתי את זה במכוון, בבקשה

אחמד טיבי: כבוד היושב ראש, רבותיי חברי הכנסת

אחמד טיבי:  הלילה נרצחה דימא בושנאק

אחמד טיבי:  דימא היא סטודנטית שמתגוררת בוואדי סאלמה

אחמד טיבי:  אני מכיר את האמא שלה, אמא שלה מטייבה

אחמד טיבי:  אני מכיר גם את הסבא שלה ואת המשפחה

אחמד טיבי:  הם גידלו צעירה עם חלומות והחלומות האלה נגדעו הלילה על ידי פושע נתעב, שירה בה מטווח אפס, הלך וחזר ווידא הריגה, למי שראה את הסרטון

אחמד טיבי:  היא הנרצחת מספר 72, או 78 כולל הנרצחים בירושלים המזרחית

אחמד טיבי:       כל קורבן ונרצח או נרצחת, הוא לא מספר, יש לו שם, חלומות שנגדעים, משפחה, אמא ואבא, חברים וחברות

אחמד טיבי:  אני לא יודע אם הרצח הזה יפוענח, או שלא, כמו רוב מקרי הרצח שלא מפוענחים

אחמד טיבי:  לא רק שלא מונעים מעשי רצח, אלא גם לא מפענחים את רוב מקרי הרצח

אחמד טיבי:  אלא אם יש מקרה כמו מה שהיה בנגב לאחרונה, שמישהו רוצח את אחותו ומסגיר את עצמו, ואז זה נקרא פיענוח

אחמד טיבי:  דיברנו על הפרוטקשן, לפני כמה ימים נרצח צעיר בשם מוחמד זערורא, בכפר מנדא

אחמד טיבי:  הישוב הזה הוא לא יישוב מוכה רצח, אלא ישוב של אנשים שלווים שפותרים סכסוכים באמצעים אחרים ולא באמצעות מעשי רצח

אחמד טיבי:       הרוצח הגיע מחוץ לכפר, כנראה שביקש פרוטקשן מהמקום בו עובד אבא של אותו צעיר, שהיה שם במקרה, הם שרפו את המקום, הוא יצא יחד עם הפועל, ירו בו ובפועל, הוא נרצח והפועל נפצע

אחמד טיבי:  כל כפר מנדא יצא אל ההלוויה וכל הכפר גם יודע מי הרוצח

אחמד טיבי:  חוץ מכם

אחמד טיבי:  אתם יודעים מי הכנופייה, אתם יודעים מי מטיל את אימת הפרוטקשן והם עדיין מסתובבים חופשי ורוצחים

אחמד טיבי:       הכנופייה הזאת גם תחזור לרצוח, כי אתם לא שמים קץ לפרחחים והפושעים האלה, שמטילים אימה על ציבור שקט שרוצה לעבוד ולא לשלם פרוטקשן, כמו בנצרת, כמו בטייבה, כמו בסכנין וכמו בדרום

אחמד טיבי:  אגב, בדרום כמעט ולא היו רציחות על רקע פלילי, אך לאחרונה יש גם כאלה

אחמד טיבי:  דיברה חברת הכנסת רייטן, ואני מסכים איתה, לגבי שרשרת הפיקוד והאחריות

אחמד טיבי:  אני חושב שמי שמעל השר הוא האחראי

אחמד טיבי:  ראש הממשלה והממשלה

אחמד טיבי:       אני מייצג ציבור שלא תלה תקווה בשר הזה ספציפית

אחמד טיבי:  ידענו מי הוא ולכן לא חשבנו שהוא הכתובת למיגור האלימות, חוץ מכמה משפטי רהב שלו

אחמד טיבי:  לכן הוא לא נמצא במשוואה של מיגור הפשיעה במגזר הערבי

אחמד טיבי:  יש לו תזה, יש לו אידיאולוגיה, ואנחנו לא שם

אחמד טיבי:  יש מפכ״ל, יש סמנכ״ל, יש קצינים

אחמד טיבי:  כאשר מפכ״ל אומר לשר שערבים רוצחים אחד את השני בגלל המנטליות שלהם, זה מסביר את העובדה שמעשי הרצח מתמשכים, את זה שאין מניעה, שאין הרתעה ושאין פיענוח

אחמד טיבי:  כשאין פיענוח אין הרתעה, הרוצח יכול לרצוח שנית

אחמד טיבי:       אני בטוח, ואתם יודעים את זה, שחלק מהרוצחים הם רוצחים רצידיוויסטים, פעם אחר פעם

אחמד טיבי:  אם הם לא נעצרים

אחמד טיבי:  ארגוני הפשיעה, מכובדי היושב ראש והסמפכ״ל, מרגישים שהם חזקים מכם, הם מנצחים אתכם כל יום

אחמד טיבי:  את מי אתם מנצחים לאחרונה? אני רואה סרטונים שהכנתם

אחמד טיבי:  הכנה למבצע, צילום המעצר ופרסום

אחמד טיבי:  עצרתם מכונית עם הברחת כבשים בכביש ראשי ויצאתם בסרטונים, עם הכנה

אחמד טיבי:  אני רוצה שתמגרו את הפשיעה ותצלמו ותפרסמו מה שאתם רוצים

אחמד טיבי:  אני רוצה שאף אמא לא תחשוש כשהבן שלא יוצא מזה שהוא אולי לא יחזור, בגלל שארגוני הפשיעה מרגישים שהם יותר חזקים

אחמד טיבי:       יש כאילו יקום מקביל, מדינה מקבילה והם פועלים באין מפריע

אחמד טיבי:  איך זה שאתם, הצבא והמדינה, לא יכולים לעצור את ההברחות מבסיסי הצבא? 70% מהנשק המוברח לישובים הערבים בא מבסיסי הצבא

אחמד טיבי:  פעם אמר השר ארדן, ש-90% מהנשק המוברח בצפון הוא מבסיסי הצבא, יש גם הברחות מהגבולות, אבל רוב הנשק המוברח זה מבסיסי הצבא

אחמד טיבי:  אני כבר שנים רבות קורא לכם בכנסת הזאת לאסוף את הנשק

אחמד טיבי:  לא רוצים את הנשק הזה בישובים שלנו כי הנשק הזה הורג אותנו

אחמד טיבי:  הוא ממלא את הרחובות בדם

אחמד טיבי:       איך זה שאתם לא עוצרים את ההברחות מבסיסי הצבא? אתם, המדינה אני מתכוון, מזהה משאית עם נשק בסודן ומפציצה אותה

אחמד טיבי:  איך אתם יכולים לזהות משאית עם נשק בסודן ולא יכולים לזהות SKODA עם חלונות שחורים שנכנסת לישוב ערבי עם M16 ו-9 אקדחים בדרך לרצח? איך? הציבור אומר, אנחנו רוצים הסבר רציונלי

אחמד טיבי:  ההסבר קשור בעובדה שקצינים בכירים אמרו פעם לערוץ 12 שני דברים בשתי ידיעות שונות

אחמד טיבי:  א׳: שזו החצר האחורית, ערבים שרוצחים ערבים זה פחות מעניין

אחמד טיבי:       האמת? אני מסתכל לכם בעיניים רבותיי הקצינים ואומר שרצח ערבי פחות מעניין אתכם, פחות כואב לכם

אחמד טיבי:  אתם לא נסערים כשנרצח ערבי או ערבייה

אחמד טיבי:  לא נסערים מספיק אם אני רוצה לדייק

אחמד טיבי:  אתם יודעים ואני וכל אחד יודע, מה היה קורה במדינה אם 78 יהודים היו נרצחים מתחילת השנה, לא 78, אם 20 יהודים היו נרצחים אחד אחרי השני

אחמד טיבי:  אגב, רצח נשים בחברה היהודית, מפוענח ב-100 אחוז פיענוחים, לא כך לגבי רצח נשים בחברה הערבית

אחמד טיבי:  דימא היא הנרצח ה-6, סך הכול 14 נשים נרצחו מתחילת השנה

אחמד טיבי:  זה נורא

אחמד טיבי:  יורים על מאבטח של ראש עיר

אחמד טיבי:       נמצא כאן ראש הוועד הארצי, מודר יונס, 15 ראשי רשויות ערביים מאוימים

אחמד טיבי:  יתרה מזאת, הפשע המאורגן חדר אל השלטון המקומי באיומים על מכרזים ואתם יודעים מה קורה

אחמד טיבי:  יש אחריות למדינה לטפל בזה

אחמד טיבי:  יש שני סוגי אלימות בחברה הערבית

אחמד טיבי:  יש אלימות מסוג שאני, אנחנו, נושאים באחריות להתפשטותה, זו האלימות החברתית

אחמד טיבי:  כששני שכנים רבים על חלקת קרקע ואחד רוצח את השני, או רצח נשים, או שני תלמידים שרבים, או בכדורגל

אחמד טיבי:  זו אלימות חברתית ואסור שזה יקרה

אחמד טיבי:       האחריות היא של כולנו, אחריות ציבורית וחברתית, של מובילי דעת קהל, חברי כנסת, ראשי רשויות ואנשי דת

אחמד טיבי:  לחנך בבית, בבית ספר, במסגד, ברחוב ובתקשורת

אחמד טיבי:  כאן אנחנו נושאים באחריות

אחמד טיבי:  הורים שרואים את הבן שלהם, שלא היה לו כסף ופתאום הוא חובש איזה כובע, נוהג ב- BMW, ההכנסה שלו עלתה ופתאום מגלים שהוא מסתיר נשק בבית ולא שואלים אותו, לא תוהים לגבי זה ולא מונעים את זה, הם נושאים באחריות

אחמד טיבי:  וכולנו נושאים באחריות

אחמד טיבי:       אבל ארגוני הפשיעה ומיגור ארגוני הפשיעה זה באחריות המדינה, זו אחריות מדינתית

אחמד טיבי:  אחריות שלך, של המפכ״ל ושלכם

אחמד טיבי:  לא של האזרח, של חבר הכנסת ולא של ראש המועצה

אחמד טיבי:  מעולם לא ביקשו מחבר כנסת יהודי לטפל בפשיעה המאורגנת, אבל כשמדובר בחברי כנסת ערבים אז תמיד הם נושאים באחריות, גם כשהם מאוימים אגב

אחמד טיבי:  אני מדבר, ואני אחד מאלה שנפגע מהפשיעה הזאת

אחמד טיבי:  הדוד שלי לפני כמה שנים נרצח ברמלה, עד היום הרצח הזה לא פוענח, למרות שהיו מצלמות בסביבה

אחמד טיבי:  אני אומר לכם שאפשר אחרת, אתם יכולים

אחמד טיבי:       אני חושב שהמשטרה היא מקצועית ויכולה להתמודד מול זה, ולמה אני אומר את זה? כי בתקופת יוחנן דנינו מיגרתם וניצחתם את ארגוני הפשיעה בגוש דן ובנתניה

אחמד טיבי:  הייתה החלטה, נכנסתם בהם וניצחתם אותם

אחמד טיבי:  ואז זה הקל על תושבי נתניה וגוש דן

אחמד טיבי:  למה אתם יכולים שם ואצלנו אתם לא יכולים? אתם יכולים

אחמד טיבי:  ולדעתי, לא צריך שב״כ ולא צריך מעצרים מנהליים, מה שיכולתם אז אתם יכולים גם היום

אחמד טיבי:  צריך אמצעים טכניים מתקדמים? אתם חלק מאותה מדינה

אחמד טיבי:       תשתמשו באותם אמצעים שיש לכם או אין לכם

אחמד טיבי:  אבל עבודת צוות רב זרועית, כמו שעשה האיש הזה, חבר הכנסת סגלוביץ׳, שנפגש איתנו כשהיינו בקואליציה ונפגש עם ראשי רשויות

אחמד טיבי:  מי לא שיתף אתו פעולה? כולנו רצינו שזה יצליח, כי הצלחה שלו או הצלחה שלכם במאבק בפשיעה בחברה הערבית היא אינטרס שלנו

אחמד טיבי:  אינטרס של כל אבא ואמא, של כל אימאם, של כל ראש מועצה, של כל חבר כנסת, של כל מורה ושל כל מנהל בית ספר

אחמד טיבי:       מי לא רוצה שאתם תמגרו את הפשיעה? אנחנו משוועים לזה שתתנהגו כמו שידעתם להתנהג בנתניה ובגוש דן

אחמד טיבי:  נקודה נוספת היא בנוגע לאיפה שהשב״כ כן יכול להתערב

אחמד טיבי:  בכיר במשטרה אמר לערוץ 12 לפני שנה או שנה וחצי, שאתם לא יכולים לעצור חלק מראשי ארגוני הפשיעה, כי לחלק מהם יש חיסיון או חסינות של השב״כ

אחמד טיבי:  אז כאן יכול השב״כ לעזור, להסיר את החסינות שיש לו על כמה מראשי ארגוני הפשיעה

אחמד טיבי:  אתם אמרתם את זה, אני מצטט את מה שאתם אומרים

אחמד טיבי:  אני רוצה להיות פה לכל אמא ואבא בחברה הערבית, ולכל החברה הערבית בכלל

אחמד טיבי:       אתם נושאים באחריות לטיפול בארגוני הפשיעה

אחמד טיבי:  לא יכול להיות שיש ישובים שלמים תחת טרור הפרוטקשן

אחמד טיבי:  הרי יש ישובים שאין בהם, אז למה? מדובר באזורי שליטה של ארגוני הפשיעה

אחמד טיבי:  ״פה אני ופה אתה״

אחמד טיבי:  ובנושא הזה, לצערי הרב, יש שיתוף פעולה יהודי ערבי מצליח

אחמד טיבי:  ביו ארגוני הפשיעה היהודים לארגוני הפשיעה הערביים

אחמד טיבי:  זה יש לו חיילם פה ואם אין לו חיילים פה אז הוא נעזר בכנופייה השנייה

אחמד טיבי:  לא לשיתוף הפעולה הזה אנחנו מצפים

אחמד טיבי:       אנחנו רוצים חיים משותפים שיש בהם הזכות לחיים שווים

אחמד טיבי:  ואדם ערבי מרגיש כיום שאין שוויון, לא כשערבי חי ולא כשערבי נרצח

אחמד טיבי:  כי כששניים או שלושה נרצחים בנצרת, באום אל פחם או ביישוב אחר, זה שונה מאשר ברעננה, שם היחס שלכם הוא אחר

אחמד טיבי:  לא יכול להיות שבשכונה ברהט יש יריות שעה אחרי שעה אחרי שעה, בסוף נרצח ילד ועדיין אין ניידת

אחמד טיבי:  אתם מתארים לעצמכם מצב בו יש יריות בהרצליה פיתוח או בנתניה ואתם לא מגיעים מיד? אני אגיד לכם מתי אתם תתעוררו ותתחילו לפעול בכל הכוח, אם באחד ממקרי הרצח האלה יירצח יהודי בישוב ערבי

אחמד טיבי:  זה קרה

אחמד טיבי:       למה אני אומר את זה? פעם, בטייבה, כשהייתה המלחמה הראשונה, נרצחו ערבים רבים ולא היה פיענוח, אבל כשנרצח יהודי, תוך 72 מי שרצח אותו כבר היה עצור, בבית הכלא, הוגש נגדו כתב אישום והוא עדיין בכלא

אחמד טיבי:  או כשארגוני הפשיעה יזלגו לישובים היהודיים ויתחילו יריות גם בתל אביב, ברעננה, באשדוד ובמקומות אחרים

אחמד טיבי:  אנחנו לא רוצים שזה יקרה

אחמד טיבי:  אנחנו לא מייחלים שזה יקרה, אלא מייחלים לטיפול ולשיטור שווה בין האזרחים

אחמד טיבי:       הנושא השני שדיברנו עליו היום בבוקר הוא הפשיעה הכלכלית

אחמד טיבי:  יש חולשה של המערכת הכלכלית בחברה הערבית

אחמד טיבי:  פחות משכנתאות, פחות סניפי בנקים, ולכן, אנשים נאצלים לפנות לשוק השחור

אחמד טיבי:  ואז הם נכנסים לביצה טובענית ותובענית, שיכולה לגרום לזה שהם יירצחו

אחמד טיבי:  כי כפתרון ביניים יורים להם ברגליים, או שיורים על הבית שלהם

אחמד טיבי:      אני קורא מכאן לכל אזרח, יהודי וערבי, בחיים אל תיקחו הלוואות וכספים מהשוק השחור, בחיים

אחמד טיבי:  לא חשוב כמה בעיות יש לך

אחמד טיבי:  כי החיים שלך יותר יקרים מהבעיה ומהמצוקה שיש לך כעת

אחמד טיבי:  (חוזר על דבריו בשפה הערבית)

אחמד טיבי:      יש אנשים שיודעים מי נותן את ההלוואות ומי יורים

אחמד טיבי:  כמו שהיה עם מוחמד זערורא ורחמה תלעלא בכפר מנדא

אחמד טיבי:  אני רוצה לומר משהו שלא נאמר לאחרונה, נכון שהמדינה נושאת באחריות לטיפול בפשיעה וכאשר היא לא מטפלת אז המספרים מטפסים

אחמד טיבי:  אבל יש עוד סיבה לכך שהמספרים טיפסו לאחרונה בצורה מובהקת, וזה המלחמה שפרצה בין כנופיות

אחמד טיבי:  לא לפני שנתיים אלא לפני פחות משנה, פרצה מלחמה בין הכנופיות ולכן אתה רואה רצח בבוקר ונקמה אחר הצהריים

אחמד טיבי:  בבוקר רוצחים ומיד נוקמים בהם אחר הצהריים

אחמד טיבי:  לא פעם אחת, אלא פעם אחר פעם

אחמד טיבי:       זו אחת הסיבות העיקריות לסיבה לעלייה, שהביאה אותנו ל-72 או 78 נרצחים

אחמד טיבי:  כאשר יש מלחמה בין כנופיות ובין ארגוני פשיעה, המשטרה צריכה לעצור את זה

אחמד טיבי:  גם האנשים האלה, שנרצחים, מדובר באנשים צעירים

אחמד טיבי:  39 מתוך 78 הנרצחים, הם מתחת לגיל 30

אחמד טיבי:  אבל למרות שהצעירים האלה מעורבים, הם בני משפחות בחברה הערבית

אחמד טיבי:  יש להם אמא, אח ואחות, או אישה

אחמד טיבי:  שגם להם כואב על הרצח הזה

אחמד טיבי:  אנחנו גם לא רוצים שהם יפגעו, אנחנו רוצים שהמלחמה הזאת תמוגר

אחמד טיבי:       אני אגיד שוב

אחמד טיבי:  האחריות היא של ממשלת ישראל של העומד בראשה, ראש הממשלה בנימין נתניהו, שפעם כשקראו לו אבו יאיר הוא התייחס אחרת לפשיעה, רצה לטפל בפשיעה ואפילו שינה את שמו

אחמד טיבי:  עכשיו הוא לא מתעניין בזה, אפילו לא מדבר על זה ושם בתפקיד השר לביטחון לאומי את השר הזה, שר הבט״ל, שר הבטל שלא עושה כלום והדם ממשיך למלא את הרחובות שלנו

אחמד טיבי:  אנחנו רוצים להיות שווים, גם בחיים אבל גם כאשר אנחנו נרצחים, וזה לא המצב

אחמד טיבי:  תודה רבה

צביקה פוגל: תודה רבה על הדברים הארוכים האלה, שבהחלט נובעים מתוך הלב

צביקה פוגל:  אני חייב לומר לך, חבר הכנסת טיבי, שבכל ההתייחסות שלך כאבא, גם אני התחברתי

צביקה פוגל:  אני רוצה לומר לשאר חברי הכנסת שאם אנחנו נמשיך לדבר הרבה, אז לא נאפשר לכל הגורמים פה לדבר, ובשעה 13:50 אני מתכוון לסיים את הדיון כי יש לנו פעילות נוספת

צביקה פוגל:  אז כל אחד מחברי הכנסת, שלוש דקות בבקשה

צביקה פוגל:  חבר הכנסת אברהם בצלאל, בבקשה

אברהם בצלאל: צהרים טובים אדוני היושב ראש, אני מאוד מעריך את קיום הדיון הזה, הוא חשוב מאוד

אברהם בצלאל:  אני מצטרף לכל מילה שאמר חברי, חבר הכנסת אחמד טיבי, שדיבר מדם ליבו, על הדוד שלפני שנתיים נרצח, אלה באמת דברים שנוגעים ללב

אברהם בצלאל:  אני רק יכול להגיד שמאז שהגשנו את הבקשה הזאת לדיון מהיר נרצחו כבר עוד 14 אנשים

אברהם בצלאל:  לצערי אנחנו כל יום וכל רגע שומעים על עוד מקרה ועוד אחד

אברהם בצלאל:  רק אתמול בלילה, נערה בת 19 ובשבוע שעבר אמא ל-2

אברהם בצלאל:       לצערי הרב, זה לא מתייחס רק לחברה הערבית אלא לחברה כולה

אברהם בצלאל:  כששומעים בתקשורת שהדבר הזה ממשיך וגדל, ומקבלים 78 אנשים שנרצחו בחברה הערבית מתחילת השנה הזאת, אז הדבר הזה רק ממשיך ופוגע בכל הציבורים כולם

אברהם בצלאל:  לכן הצטרפתי לדיון הזה, שהוא חושב מאוד

אברהם בצלאל:  ואני קורא לממשלה ולמשטרת ישראל ואומר שצריך לעשות משהו

אברהם בצלאל:  כאן ועכשיו, שלא יהיה מאוחר מידי

צביקה פוגל: תודה רבה לך חבר הכנסת אברהם בצלאל

צביקה פוגל:  חבר הכנסת יואב סגלוביץ׳, בבקשה

יואב סגלוביץ': אני אעשה את זה קצר ככל שאוכל

יואב סגלוביץ':  לי אין שום הפתעה, אני דיברתי על הדברים האלה ואמרתי שהם יקרו עוד טרם שהם קרו

יואב סגלוביץ':  היה לי ברור לגמרי שאם לא ממשיכים באותה דרך, לא לוקחים את כל מה שהיה קודם וממשיכים אותו, אז שנגיע למצב נורא

יואב סגלוביץ':  לא ידעתי שאלה יהיו המספרים אבל זה הסיפור

יואב סגלוביץ':  אני יודע את זה כי אמרתי את זה כאן בוועדה, אמרתי את זה בממשלה, דיברתי עם חברים בקואליציה על כך שזה הולך לקרות ושיתעוררו

יואב סגלוביץ':       אז עשו שלושה דברים בקואליציה

יואב סגלוביץ':  מינו את האיש הכי פחות מתאים לתפקיד, אם חיפשו מי האיש שהכי פחות מתאים אז מצאו אותו, ראש הממשלה לא מעורב בעניין, אין ועדת שרים והתוכניות נעצרו

יואב סגלוביץ':  אני יודע שיספרו סיפורים ויגידו שהתוכניות המשיכו, אבל אני אגיד לכם מדוע לא רק שהן נעצרו הן גם הלכו אחורה, כי השר לביטחון לאומי אומר בקול רם שהג׳וינט הוא ארגון שמאל

יואב סגלוביץ':       אז נכון שאף אחד לא הפסיק את ההתקשרות עם הג׳וינט, ואני אומר לכם את זה באחריות כי אני מסתובב בשטח, בניגוד לשר הזה, שהפעילות של ׳עוצרים את הדימור׳, גם ברהט וגם באום אל פחם, לא נעצרה, אבל הואטה, היא לא אותו הדבר

יואב סגלוביץ':  וכשאומרים לי שהשלימו את תוכנית ׳מסלול בטוח׳ ואני שומע דוברים שמדברים על זה, אז אני אומר לכם שזה קשקוש בלבוש, אתם יודעים למה? כי אני עכשיו חוזר מוועדת כלכלה, הייתי שם עם חבר הכנסת טיבי על בקשה לדיון מהיר שהוא הגיש, ואני באתי לשם בכובע אחר

יואב סגלוביץ':       חברה, הסיפור של משכנתאות ושל שוק שחור זה חלק ממסלול בטוח

יואב סגלוביץ':  זה לא רק האופרציה

יואב סגלוביץ':  למשרד הפנים הייתה היערכות שלמה למה אמור לקרות בבחירות האלה, ואני אומר לכם, בדקתי, ולא הייתה שום העברת מקל בדברים שקשורים לפשיעה במשרד הפנים

יואב סגלוביץ':  אתם יודעים למה? אני ריכזתי שם צוות עבודה, אתם יודעים איזה אבסורד נוצר? שאני עכשיו אתעסק עם המשכנתאות דרך ועדת כלכלה בכלל, זה הסיפור הגדול

יואב סגלוביץ':  סיפור הוליסטי של טיפול בפשיעה

יואב סגלוביץ':  שמינו אליו את האנשים הלא נכונים, שגורמים נזק, שלא מדברים עם אחד בחברה הערבית

יואב סגלוביץ':       אפשר לטפל בפשיעה בלי לדבר עם ראשי רשויות? אתם חושבים שזה לא מקרין על המערכות? אתם יודעים שרשות המיסים עובדות באותו אופן שבו היא עבדה קודם? הנה, אני הגעתי פעם בשבועיים לדרום ואספתי את כל משרדי הממשלה כדי לטפל, לא רק בגנבים, אלא גם בדברים שקשורים לאיכות הסביבה, המשטרה לא מתעסקת עם איכות הסביבה חברים, אל תתבלבלו, מנכ״לים מתעסקים בזה

יואב סגלוביץ':  אין צוות מנכ״לים, אין צוות שרים, ראש הממשלה, בדיון אחרון שהיה בישיבת הממשלה לא העלה את זה אפילו כנושא

יואב סגלוביץ':       ועזבו, אני לא מדבר על בן גביר, הוא לא מעניין אותי

יואב סגלוביץ':  הוא היה כלום והוא נשאר כלום, רק שהוא גורם נזק היום

יואב סגלוביץ':  אבל איפה האחריות שלכם? איפה האחריות שלך? איפה האחריות שלך? עזבו עכשיו אמירות שצריכים לעשות משהו, צריכים לעשות משהו כל ראשי הקואליציה, צריכים להגיד לראש הממשלה שיעשה שלושה דברים

יואב סגלוביץ':  תיראו מה כתוב ב-549, אף אחד לא ביטל את ההחלטה הזאת

יואב סגלוביץ':       דרך אגב, גם לא ביטלו את 550, אבל צוות שרים? אין

יואב סגלוביץ':  ראש ממשלה שעומד בראש צוות שרים? אין

יואב סגלוביץ':  מינוי פרויקטור במקומי? לא

יואב סגלוביץ':  יש קשר עם ראשי רשויות? לא

יואב סגלוביץ':  ואתם שואלים מה קרה לנתונים? את הכול אמרתי בכנסת

יואב סגלוביץ':  לא אמרו לי אתה שיכור, לא התווכחו, אני אומר את זה מהיום הראשון שקמה הממשלה הזאת בכנסת, עוד לפני שהיה גל הרציחות הזה

יואב סגלוביץ':  אני רוצה להגיד משהו אופטימי

יואב סגלוביץ':  אם רוצים אפשר, אבל בשביל שזה יהיה אפשרי צריך לשים את האנשים הנכונים בתפקידים הנכונים

יואב סגלוביץ':  צריך לייצר רוח טובה ולא רוח רעה

יואב סגלוביץ':       צריך לדבר אל החברה הערבית ולא על החברה הערבית

יואב סגלוביץ':  והדבר האחרון הוא שצריך פשוט לעבוד, שזה דבר שבממשלה הזאת כנראה שכחו לגמרי

יואב סגלוביץ':  ואני אומר לך את הדברים האלה כי יש לכולנו פה אחריות

יואב סגלוביץ':  אני בכוונה לא מדבר על המשטרה

יואב סגלוביץ':  זה יפה מאוד שהמשטרה הגיעה

יואב סגלוביץ':  אבל אני אומר לכם שמבחינתי הסיפור הגדול זה לא המשטרה אלא הממשלה

יואב סגלוביץ':  המשטרה בוודאי צריכה גם את הרוח הגבית אבל גם בה חובטים, מי חובט בה? אותו שר

יואב סגלוביץ':       אז אין לי ציפייה מאנשי המשטרה שיגידו כלום

יואב סגלוביץ':  אבל תעשו לי טובה, לפחות אל תספרו לי את הסיפור שהכול ממשיך כרגיל

יואב סגלוביץ':  כי אני יודע, כי אני מסתובב שם, כי אני מדבר עם האנשים וכי אני בא מוועדת כלכלה ופותחים עיניים ולא ידעו על הסיפור

יואב סגלוביץ':  במשרד האוצר שיושבים שם, כולל בנק ישראל, לא ידעו על התוכנית שהייתה אמורה להסתיים בעוד חודש, על דברים שקשורים למשכנתאות, לשוק שחור ול- 1,001 דברים נוספים, שקרו

יואב סגלוביץ':  אי אפשר להגיד ״אנחנו מקימים עולם חדש״

יואב סגלוביץ':  אי אפשר להקים עולם חדש, ואם רוצים להמשיך את מה שהיה אז וואלה, תמשיכו

יואב סגלוביץ':  וזה לא המשטרה

יואב סגלוביץ':       אז אני מאוד מודה לכולם שהמותג ממשיך, ׳מסלול בטוח׳ ממשיך

יואב סגלוביץ':  אני אומר לכם שהוא לא ממשיך, כי אם היה ממשיך, התוצאות לא היו כאלה

יואב סגלוביץ':  בשנת 2021 היו 126 נרצחים, אחרי שמשנת 2014 הייתה מגמת עלייה

יואב סגלוביץ':  פעם ראשונה בשנת 2022 שהייתה מגמת ירידה

יואב סגלוביץ':  אם ישאל בעל מקצוע, אם בגלל שעשינו א׳ אז קרה ב׳, אני אומר לכם, מקצועית זה לא

יואב סגלוביץ':  אבל כשאתה מטפל ב- - - ומדינה שלמה אומרת ״זה מעניין אותי״, וכשלראש ממשלה יש צוות שרים שאיתו הוא מדבר ושואל מה קורה עם זה, ושואלים את השאלות לא רק מול המשטרה אלא מול כל המשרדים

יואב סגלוביץ':       חברים, יש בחירות לרשויות המקומיות באוקטובר, אני מקווה שזה לא חדש לכם, אני אומר לכם שמה שהולך לקרות במאבק לרשויות המקומיות, זה לא רק איזה אירועי אלימות יהיו; אם יש פגיעה אמיתית בדמוקרטיה – זה כשאדם רוצה להיבחר והוא מפחד להגיש מועמדות, וזה הסיפור

יואב סגלוביץ':  והכישלון הוא על ראשכם, הכישלון הוא על ראשך, על כל הממשלה ועל כל הקואליציה

יואב סגלוביץ':      לכן גם דיברתי עם חברי כנסת בכל הקואליציה אבל אף אחד לא זז רברס, ולמה? כי הפוליטיקה מנצחת את האכפתיות

יואב סגלוביץ':  וכשזה קורה, זה כישלון אדיר של הממשלה, שבדקה אחת צריכה לעוף מפה, רק בגלל זה

יואב סגלוביץ':  אבל לפחות, שראש הממשלה יעמיד ועדה של צוות שרים, גם אם זה פסאדה, גם ב-2020 הוא הקים צוות מנכ״לים, צריך צריך צריך, אבל בסוף צריך לעשות ולא רק לדבר

יואב סגלוביץ':      תעזבו את המשטרה, יש לה מספיק על הראש שלה

יואב סגלוביץ':  היא צריכה לחטוף על מה שהיא צריכה לחטוף אבל כאן האחריות היא של הממשלה

יואב סגלוביץ':  ראש ממשלה, שר לביטחון פנים, אני אומר לכם, אני במקום ראש הממשלה אומר, בסדר, אילוץ פוליטי? שם מישהו מתאים מתחתיו ושיישאר

יואב סגלוביץ':  אני פעלתי מטעם הממשלה, נכון שהייתי סגן שר אבל פעלתי כפרויקטור מטעם הממשלה

יואב סגלוביץ':  אז עצה לראש הממשלה, אל תריב עם בן גביר, שלא יגיד לך שהוא לא בא לדיונים, תן לו להמשיך להסתובב במקומות שהוא מסתובב בהם, אבל שים מישהו שיטפל

יואב סגלוביץ':  תודה רבה

צביקה פוגל: תודה רבה לחבר הכנסת יואב סגלוביץ׳

צביקה פוגל:  גם לך אני חייב לומר, שאני מתחבר לאופטימיות, עוד אפשר לטפל בזה

צביקה פוגל:  עוד מישהו מחברי הכנסת?     

מירב בן ארי: במקום כל יום לפתוח משרדים, משרד המים, משרד הזה, שיעבדו במשרד שכבר קיים

צביקה פוגל: בבקשה, צבי סוכות

צבי ידידיה סוכות: אדוני יושב הראש, אנחנו יושבים כאן ודנים לטעמי, רק בחלק קטן מהבעיה

צבי ידידיה סוכות:  הזכירו פה קודם את האמירה של המפכ״ל על זה שהערבים רוצחים אחד את השני ואני רוצה לדבר על נתונים של מה שקורה במדינות לידנו

צבי ידידיה סוכות:  במצרים - 2

צבי ידידיה סוכות: 6 נרצחים מתוך 100 אלף, בלבנון - 1

צבי ידידיה סוכות: 9, בירדן - 1 ואילו בישראל, אנחנו 6

צבי ידידיה סוכות: 2 נרצחים בחברה הערבית מתוך 100 אלף

צבי ידידיה סוכות:  זה אומר שזה יותר מפי שש נרצחים ממה שיש בירדן

צבי ידידיה סוכות:  אז אי אפשר להאשים את התרבות

צבי ידידיה סוכות:       מה שכן קורה במדינת ישראל, וזה גם קשור למה שדיברו עליו קודם

צבי ידידיה סוכות:  מנהיגי הציבור של החברה הערבית בישראל, מעודדים דה לגיטימציה נגד מוסדות המדינה

צבי ידידיה סוכות:  ואם דיברו פה מקודם גם על מיסים? אז כן, גם במיסים

צבי ידידיה סוכות:  בכל מוסדות המדינה יש דה לגיטימציה ובמיוחד, כלפי משטרת ישראל

צבי ידידיה סוכות:  אי אפשר לבוא ולהגיד, יש לנו בעיה ברפואה, כשאנשים מגיעים לבתי חולים ותוקפים את הרופאים, או קוראים לאף אחד לא להתקרב לבתי החולים

צבי ידידיה סוכות:       יושב ראש הרשימה של חבר הכנסת אחמד טיבי, איימן עודה, רק בשנה שעברה בממשלה, לא שלנו, אלא ממשלה שבה הייתה שותפות שלהם בפעם הראשונה אי פעם, אומר ואני מצטט: ״אסור שהצעירים יצטרפו לכוחות הכיבוש, אני קורא לצעירים שכבר הצטרפו״, הכוונה היא כמובן לצעירים שהתגייסו לכוחות המשטרה, ״שהם לא יותר מאחוז אחד״, הוא כמובן רוצה להראות שאין חלילה אחוז גבוה של מתגייסים, אלא סך הכול כמה אלפים שההצטרפות שלהם מעליבה ומשפילה

צבי ידידיה סוכות:  ״אני קורא להם, תזרקו להם את הנשק בפרצוף ותגידו להם שהמקום שלנו לא איתכם

צבי ידידיה סוכות:  לא נהיה חלק מהעוול ומהפשע״

צבי ידידיה סוכות:      זה לא נגמר באיימן עודה

צבי ידידיה סוכות:  גם חבר הכנסת טיבי שיושב כאן, בשנה שעברה, תחת הממשלה הקודמת, תקף שוטרים

צבי ידידיה סוכות:  ואני רוצה לצטט מה אמר עליו באותו יום עומר בר לב, שהוא לא איש ימין

צבי ידידיה סוכות:  הוא אמר: ״אני רואה בחומרה את התנהגותו של חבר הכנסת טיבי, שפגע היום בפעילותם של שוטרים בירושלים ובביצוע תפקידם

צבי ידידיה סוכות:  שוטרי ושוטרות משטרת ישראל פועלים במציאות מורכבת והניסיון לשבש את עבודתם הוא בלתי נסבל״

צבי ידידיה סוכות:       ואני רוצה לומר אדוני היושב ראש, לא יכול להיות מצב שבו אנחנו מדברים בחלק האחרון של הבעיה

צבי ידידיה סוכות:  לטעמי, ממשלת ישראל עובדת באופן מצוין

צבי ידידיה סוכות:  היא משקיעה הרבה מאוד כוחות למיגור הפשיעה בחברה הערבית

צבי ידידיה סוכות:  אבל בסוף, כל עוד מנהיגי הציבור הערבי לא יתנו לגיטימציה למשטרה לעבוד, כל עוד הם לא יתקפו שוטרים ולא יקראו לחברה שלהם שלא להתגייס למשטרה

צבי ידידיה סוכות:       כשיושב ראש הרשימה המשותפת קורא ככה לצעירים ערבים שמתגייסים למשטרה, אז למה אנחנו מצפים? שאנשים ישתפו פעולה בחקירה? שאנשים יביאו למשטרה את מצלמות הבית שלהם כדי לתפוס את הרוצחים? ברור שהפיענוחים יהיו יותר נמוכים והאשמה היא לא של המשטרה

צבי ידידיה סוכות:  בסוף אנחנו עומדים כאן מול מנהיגי החברה הערבית, שצריכים לתת לגיטימציה למוסדות השלטון של מדינת ישראל, זה הסיפור

אפרת רייטן: זאת הבעיה? היעדר הלגיטימציה? אתה מאשים את הקורבן?     

צבי ידידיה סוכות: כן, זה הסיפור

צבי ידידיה סוכות:  זו הבעיה

צבי ידידיה סוכות:  את יכולה להגיד אחרת

צבי ידידיה סוכות:  אני אסיים במשפט אחד

צבי ידידיה סוכות:  כשמנהיגי החברה הערבית יתנו לגיטימציה למשטרת ישראל, יקראו לצעירים שלהם להתגייס למשטרה ולפעול בתוך החברה הערבית, בדיוק ההפך ממה שעשה חבר הכנסת עודה רק בשנה שעברה, אז אני חושב שזאת תהיה ההתחלה של הדרך לשינוי של המצב

צבי ידידיה סוכות:  זה הסיפור

צבי ידידיה סוכות:  חברות הכנסת מהאופוזיציה, אתן יודעות מצוין מה היא רמת הלגיטימציה שיש למשטרת ישראל בחברה הערבית

צבי ידידיה סוכות:  תודה רבה

צביקה פוגל: אני רק רציתי להגיד לכם שאני נהדר בלהפריע לעצמי, אל תפריעו לי גם, בבקשה

אחמד טיבי: אם שורפים פחות מסגדים יש פחות אלימות

אחמד טיבי:  תסתכל על עצמך

צביקה פוגל: חבר הכנסת ואליד אלהואשלה, אתה רוצה גם לומר משהו?      

וליד אל-הואשלה: כן

וליד אל-הואשלה:  אני רוצה להגיד כמה דברים בקצרה

וליד אל-הואשלה:  אנחנו בחברה הערבית אוטוטו מפסיקים לספור את הנרצחים שלנו

וליד אל-הואשלה:  אני חושב שמספר הרציחות מדבר בעד עצמו אלא מקרים מזעזעים שמשקפים את מה שקורה בחברה הערבית

וליד אל-הואשלה:  נרצחים אנשים יום יום, לילה לילה

וליד אל-הואשלה:  מספרי הפיענוח בחברה הערבית הם מאוד נמוכים לפי מה שמפרסמת המשטרה

וליד אל-הואשלה:  וכמו שדובר, מקרים בהם יש פיענוח הם מאוד ברורים מהתחלה

וליד אל-הואשלה:  אני רוצה להגיד לכם שבחברה הערבית אין לנו מערכת משפט, אין לנו משרד לביטחון לאומי ולכן האחריות מוטלת כאן על המשטרה

וליד אל-הואשלה:       המשטרה צריכה לטפל במצב הזה כמו שהיא טיפלה בו בנהריה, בנתניה ובבת ים

וליד אל-הואשלה:  והיא יכולה

וליד אל-הואשלה:  בנוסף, אני רוצה להגיד שהוכח בשנה שעברה שאתם יכולים לעשות את זה

וליד אל-הואשלה:  בתקופה המקבילה אשתקד היה לנו עד לתקופה הזאת 28 נרצחים, היום יש 78

וליד אל-הואשלה:  אז יש פה משהו שהשתנה

וליד אל-הואשלה:  ומה השתנה בתקופה הזאת בין 2022 ל-2023? האם יש מדיניות אחרת של השר? האם יש משהו שקורה במשטרה? יש משהו שנסתר מאיתנו ואנחנו לא יודעים מה בדיוק קורה שם שיצר פעם כזה עצום, של 50 נרצחים בין השנה שעברה לשנה הזאת

וליד אל-הואשלה:       לכן מוטלת על המשטרה אחריות, כשאחריות הגדולה מוטלת על ראש הממשלה

וליד אל-הואשלה:  אני פניתי בשבוע שעבר לאנשים בקואליציה, לראשי מפלגות וביקשתי מהם לפנות לראש הממשלה, שיסייע לנו

וליד אל-הואשלה:  עד עכשיו לא חזרו אלינו עם תשובה

וליד אל-הואשלה:  אני אומר לכם כאחד שבא מהנגב, אנחנו רוצים למגר את הפשיעה ולמגר את הנשק בחברה הערבית

וליד אל-הואשלה:  וכל הזמן אנחנו נשאלים: ״איפה האחריות שלכם?״ אז אני יכול לומר שכל הראיונות שלי בתקשורת הם בנושא הפשיעה, הנאומים שלי בכנסת, תבדקו את זה, הכול עוסק בבעיות הקרדינליות של החברה הערבית

וליד אל-הואשלה:       לכן אני מבקש שתסייעו לנו כמה שיותר, למרות שאין סיוע מהנהגת המדינה הזאת

וליד אל-הואשלה:  בקשה אחרונה שלי

וליד אל-הואשלה:  אתה חבר מפלגה בעוצמה יהודית, כמו שעצרתם בשבוע שעבר את ההצבעות, אתם יכולים לעצור את ההצבעות בשבוע הזה ובשבוע הבא ולהגיד לראש הממשלה ולשר עצמו שאתם לא מצביעים עד שיש מדיניות אחרת כלפי החברה הערבית

וליד אל-הואשלה:  תודה רבה

צביקה פוגל: ההצעה הזאת תישקל

צביקה פוגל:  חבר הכנסת מנסור עבאס, אתה רוצה להגיד כמה מילים?      

מנסור עבאס: אני לא יודע מה להגיד

מנסור עבאס:  מה אפשר להגיד? זה נושא מאוד כואב

מנסור עבאס:  רק הלילה נרצחה בחורה צעירה בת 20

מנסור עבאס:  וכאילו שלא קרה דבר

צביקה פוגל: קרה קרה, תאמין לי שקרה

מנסור עבאס: האם יש לכם הצעות? האם יש לכם תוכניות? האם יש יוזמה חדשה?      

צביקה פוגל: אז בואו ניתן למשטרה לדבר גם

מנסור עבאס: בדיוק

מנסור עבאס:  מהיום הראשון שלי בכנסת, ואני יושב כאן כבר 4 שנים, אני דן בנושא הזה כמעט בכל נייר שנכתב, בכל החלטה, בכל דבר

מנסור עבאס:  אני מכיר הכול בעל פה

מנסור עבאס:  אני יכול להזכיר לך החלטות ממשלה

צביקה פוגל: אני רק חצי שנה פה, תן לי צ׳אנס

מנסור עבאס: אנשים נרצחים צביקה

צביקה פוגל: אני יודע מנסור

צביקה פוגל:  זה כואב לי לא פחות מלך

צביקה פוגל:  חבר הכנסת גלעד קריב, בבקשה

צביקה פוגל:  תעשה את זה קצר ותכליתי בבקשה

גלעד קריב: אני מתנצל על האיחור בהגעה, הייתי בדיון בוועדות אחרות

גלעד קריב:  ביחד עם חבר הכנסת אחמד טיבי, הגשנו את הבקשה לדיון מהיר

גלעד קריב:  לאחר מכן הגיעה גם בקשה נוספת של חברותיי וחברי ואני שמח שהנשיאות קבעה את זה כדיון מהיר

גלעד קריב:  תראו, אני מבין שמנכ״ל המשרד לביטחון לאומי לא נמצא איתנו בדיון, כך גם מנכ״ל משרד הפנים, שאחרי על הרשויות המקומיות, כך גם מנכ״ל המשרד לשוויון חברתי, כך גם מנכ״ל על המשרד לרווחה ולביטחון החברתי ולא נמצא כאן, מנכ״ל משרד ראש הממשלה

גלעד קריב:  ומבחינתי זה הסיפור

גלעד קריב:       אני לא רוצה להיכנס לדיון הפוליטי

גלעד קריב:  יש לי הרבה מה לומר לעמיתי, חבר הכנסת סוכות

גלעד קריב:  בעיניי הדברים שאמרת זה ממש לעבור על מצוות התורה ״לא תעמוד על דם רעך״

גלעד קריב:  אבל תעזוב, הוויכוח הפוליטי בנינו הוא הרבה פחות חשוב

גלעד קריב:  מסתכלים פה על החדר וניכר שהמשטרה תופסת ברצינות את העניין, סמפכ״ל, סגן ראש אח״מ ודובר המשטרה, אבל הדרג הבכיר של הרשות המבצעת לא כאן

גלעד קריב:  ואם מנכ״ל משרד ראש הממשלה לא מתייצב לדיון הזה, כאשר כל יום רחובות הרחוב הערבי נשטפים בדם, אז עם כל הכבוד למאמצי המשטרה, זה לא יעבוד

קריאה: למה שהוא יהיה פה בכלל? למה? יש לו תוכנית?      

גלעד קריב: זו בדיוק הנקודה

גלעד קריב:  אני לא עסוק עכשיו בלחלק ציונים לממשלה הנוכחית

גלעד קריב:  אני רק אומר לך כיו״ר הוועדה, הוא שלפחות מצד הדרגים הפוליטיים במדינת ישראל, ההתייחסות לנהרות הדם של החודשים האחרונים, ההתייחסות הזאת היא מן הפה אל החוץ

גלעד קריב:       ואני קורא לך אדוני, לקיים את הדיון החשוב הזה, אבל אני ממש מתחנן בפניך, כי זה דיני נפשות, של אזרחים ואזרחיות ערבים ושל כל הציבור הישראלי, אני מתחנן בפניך לקבוע דיון המשך ולהוציא הזמנה למנכ״לי המשרדים המעורבים ולשרים, שיבואו

גלעד קריב:  זה לא יכול להיות רק מגולגל לפתחה של המשטרה, זה מתחיל בסדר העדיפויות הממשלתי וכרגע, התמונה שמשתקפת כאן היא עגומה ומצערת

גלעד קריב:  תודה

צביקה פוגל: אנחנו ברשותכם, נעבור עכשיו להצגת נתונים קצרה ומיד אחרי זה אנחנו ניתן לסמפכ״ל את האפשרות להתייחס

צביקה פוגל:  את מעדיפה שהוא יתחיל? אוקיי

צביקה פוגל:  אז אדוני הסמפכ״ל, בבקשה

אבשלום וילן: צהרים טובים

אבשלום וילן:  אני קודם כל מברך על קיום הדיון הזה

אבשלום וילן:  זה בטח ובטח נושא שצריך תמיד להיות על סדר היום המשטרתי בטוח, ואני אתייחס לזה בסוף, אבל על סדר היום הלאומי, בסוף מדובר בחיי אדם

אבשלום וילן:  אני שומע את הדברים פה ואני חייב להגיד כשוטר ותיק, וכטירון בוועדות, שאנחנו עושים כל מאמץ, בטח בתפקיד הקודם שלי, כדי לחנך את שוטרי משטרת ישראל, ככה אני יודע עליי ועל אנשיי

אבשלום וילן:       כשאנחנו פועלים בתיק רצח, אז לא משנה מה היא זהות הקורבן, מה המגדר ומה הדת, אנחנו ניגשים לזה בחרדת קודש, מתוך הבנה ומודעות עמוקה שלא מדובר במספר או בסטטיסטיקה, אלא באדם, בשם ובטרגדיה שעומדת מאחוריי המקרה

אבשלום וילן:  וזה ללא קשר לשום עניין מגדרי או דתי

אבשלום וילן:  אני רוצה לומר שעניינית, ואין בזה שום מטרה אחרת אלא רק לציין מידע ענייני ויבש

אבשלום וילן:  היום חסרים במשטרת ישראל כ-2,000 שוטרים, רוב השוטרים שחסרים הם במערך הלוחם, במערך שטח, מה שנקרא שוטרי סיור, חוקרים ואחרים שבעצם תומכים את הפעילות של אכיפת החוק ושל שמירה על שלום הציבור

אבשלום וילן:       דבר נוסף, אני באמת לא זוכר תקופות כאלה, אבל אני אומר לכם שבחודשים האחרונים, אני חושב שזה ארבעת החודשים האחרונים, עמדנו מול אתגרים מאוד מורכבים ולא ניכנס לפרטים, אבל אם זה על רקע של אירועי טרור ואם זה על רקע מה שאנחנו קוראים לו סדר ציבורי רחב היקף

אבשלום וילן:  השוטרים והמפקדים עובדים מסביב לשעון, בוודאי גם בסופי שבוע ואני מזכיר שחסרים במערך הייעודי, שם ניתן השירות לאזרח, שם חסרים כ-2,000 איש

אבשלום וילן:       יחד עם זאת, אנחנו יודעים להציג עשייה

אבשלום וילן:  אנחנו ננסה לעשות את זה עם אנשי המקצוע שמלווים אותי כאן היום

אבשלום וילן:  ואי אפשר להסתתר מאחורי זה שיש עלייה במספרים

אבשלום וילן:  מניסיוני רב השנים בתפקידי פיקוד בשטח, אני יודע שלפעמים אין התאמה, אין קורלציה בין הפעילות הקשה לבין הירידה במספרים, לפעמים זה לוקח זמן

אבשלום וילן:  ובכל מקרה, מדובר בנושא שהוא ריצה למרחקים, אני לא רוצה להגיד ארוכים אבל שלוקח זמן

אבשלום וילן:  אני מניח שעם הפעילות שלנו זה ירד ואנחנו גם בודקים את עצמנו כל הזמן, אם אנחנו עושים את הדברים בצורה נכונה או לא וכולי

מירב בן ארי: איך זה ירד? אם אין שוטרים אז איך זה ירד?      

קריאה: מה קורה עם גיוס השוטרים?     

אבשלום וילן: אז תכף אני אתייחס

אבשלום וילן:  יש לי דוגמאות עקרוניות לעשייה המשטרתית

אבשלום וילן:  לדוגמה סיכולי רצח, שזה אחד מהדברים הכי משמעותיים

אבשלום וילן:  מה זה סיכול רצח? סיכול רצח זו עבודה של המודיעין, יכול להיות שהראש מת״מ יוכל להרחיב על זה טיפה

אבשלום וילן:  יש 27 אירועים של סיכולי רצח מתחילת השנה

אבשלום וילן:  מה זה אומר? זה אומר שיש מודיעין, זה אומר שיחידה שלמה עובדת, כאחד שבוגר גם קורס ב- FBI לפני הרבה שנים, אני חייב לומר לכם שזה לא כמו בסרטים האמריקאיים שיש בלש או שניים והם מפצחים כנופייה שלמה של עבריינים או טרוריסטים

אבשלום וילן:  זה לא עובד ככה

אבשלום וילן:       כשיש סיכול רצח, אז יש יחידה שלמה שיושבת על הרוצח או על שולחיו, בסופו של דבר תוך סיכון חיי אדם בחלק מהמקרים, כי יש לו כבר את הכדור בקנה ויש לו את האקדח, ואם לא נעשה את זה בזמן הזה אז כבר לא יהיה סיכול רצח וכבר לא יהיה תיק ואז בסוף מצליחים לסכל את זה

אבשלום וילן:  יש 27 כאלה מתחילת השנה

אבשלום וילן:  נשק בלתי חוקי זו בעיה לא פשוטה

אבשלום וילן:       אני יכול לומר לכם שאנחנו סופרים כ-30 ניסיונות הברחה של נשק מהגבולות, 19 סיכולים מהגבולות, בעיקר מגבול ירדן, 17 מתוך ה-19

אבשלום וילן:  מאות אקדחים ועשרות של נשקים ארוכים

אבשלום וילן:  עוד דוגמה אחת שאני לא ארחיב בה כי אני לא יכול לפרט אבל היא הנושא של פשיעה כלכלית

אבשלום וילן:  זה אחד הקשרים שאנחנו עושים במסגרת מה שאנחנו קוראים לו ׳שולחן עגול׳, שמתייחס לשיתוף פעולה שאנחנו עושים עם רשויות אחרות

אבשלום וילן:  אז יש פה - - -      

אחמד טיבי: השולחן העגול שהיה בממשלה הקודמת עדיין מתקיים?      

אבשלום וילן: כן, בטח

אבשלום וילן:  תכף סגן ראש אח״מ ידבר על זה ואז אפשר יהיה לשאול

אבשלום וילן:  אז בנוגע לאכיפה כלכלית

אבשלום וילן:  אני רוצה לומר שזה נמצא על סדר העבודה שלנו כמשטרה, זה נמצא בקדימות עליונה על סדר יומו של המפכ״ל

אבשלום וילן:  מתקיימים דיונים שבועיים בהם נוכחים מפקדי מחוזות, ראשי הימ״רים, מפקדי להב וראש אח״מ, שמציגים לו את המצב ונותנים לו דין וחשבון

אבשלום וילן:  אני מתעלם רגע מזה שאני בכנסת ואומר פה כאיש משטרה, גם מדיניות השר היא מאוד מאוד ברורה בעניין הזה וזה אפילו חריג, אבל פעם בשבוע אנחנו אצלו על מנת לתת לו דין וחשבון על העניין הזה

גלעד קריב: זה היה בקדנציה הקודמת

גלעד קריב:  היה סגן שר שהיה ממונה על זה

גלעד קריב:  היו ישיבות שבועיות, לא במשטרה, אלא במשרד לביטחון פנים

גלעד קריב:  שולחן עגול מתכלל - - - שהשר החדש כבר הגביר את ההרתעה

אבשלום וילן: לסיום, אני רוצה לומר שמה שנקבע על ידי המפכ״ל, ראש אח״מ, שהוא המוביל הארגוני, זה מה שנעשה

אבשלום וילן:  הרי מדובר פה במעשי רצח מסוגים שונים, לא כולם של ארגוני פשיעה

אבשלום וילן:  יש ספורדים, יש על רקע המשפחה ואז בעצם - - -     

אחמד טיבי: קראתי עכשיו לגבי הנרצחת בצפון

אחמד טיבי:  שוב אתם מתדרכים את הביטוי רצח על רקע חילול כבוד המשפחה

אחמד טיבי:  הביטוי הזה הוצא מהלקסיקון על ידי המשטרה לפני שנים רבות

אחמד טיבי:  ואני פניתי אליך, הדובר, לפני כחודש וביקשתי, תפסיקו לדברר את הביטוי הזה, כי לרוב הוא לא נכון

אחמד טיבי:  וככה פוגעים פעמיים, גם בקורבן וגם במשפחה

אחמד טיבי:  אפשר להגיד רצח אישה, אפשר להגיד רצח במשפחה, אבל לא להגיד רצח על רקע חילול כבוד המשפחה

אחמד טיבי:  כבוד זו מילה חיובית, אין ברצח שום דבר חיובי

אחמד טיבי:  ורומנטיקה זה דבר חיובי, אין ברומנטיקה שום דבר שקשור לרצח

אבשלום וילן: חבר הכנסת טיבי, אני חושב, וקיבלתי הבהרה, שזו איזו שהיא פרשנות של כתבים ואפילו בדיווחים שקיבלתי בלילה כשהתקשרו אליי ובבוקר כשהוצאנו את זה בתוך המערכות המשטרתיות, לא קראנו לזה רצח על רקע כבוד המשפחה, בשום אופן לא

אבשלום וילן:  אז זו רק הבהרה

אבשלום וילן:  לסיומו של דבר - - -     

אחמד טיבי: לא התייחס להברחות מבסיסי הצבא

אבשלום וילן: תכף אנשי המקצוע שעובדים על זה יתייחסו לזה

אבשלום וילן:  אני רק רוצה לומר שראש אגף החקירות והמודיעין, הוא המוביל הארגוני של הנושא הזה

אבשלום וילן:  יש פה את הנציגים שלנו, שעושים במלאכה, מטעמו של ראש אח״מ, שזה סגן ראש אח״מ, ראש מת״מ ועוד נציגים נוספים

אבשלום וילן:  והייתי שמח אם תהיה לנו את ההזדמנות לתת להם גם להגיד כמה מילים

צביקה פוגל: אז תהיה שמח, אנחנו ניתן להם, בבקשה

גלעד קריב: מי הגורם המתכלל במשרד?      

אבשלום וילן: ראש אח״מ

גלעד קריב: לא, ראש אח״מ הוא הגורם המתכלל במשטרה, מי הגורם במשרד?     

מירב בן ארי: אני לא מבינה למה אתה ממשיך להיות שם? אתה לא מבין שאין מסלול בטוח? שאין מנכ״לי משרד? צא מהאירוע הזה

מירב בן ארי:  אין סגן שר, אין מסלול בטוח, הכול הפילו על המשטרה ועכשיו המשטרה צריכה להתמודד, גם עם מינוס של 2,000 שוטרים

מירב בן ארי:  כשאתה הולך לתחנת המשטרה במשגב, ואומר לך מפקד התחנה שהוא בכלל לא מתעסק עם משגב אלא רק עם ארעאבה וסכנין

צביקה פוגל: כשהאופוזיציה תוקפת אחד את השני

צביקה פוגל:  תנו לאנשים לדבר, אתם מונעים מאנשים אחרים לדבר

צביקה פוגל:  אני תכף אתן גם לסגן המנכ״ל של המשרד לביטחון לאומי לדבר

גלעד קריב: תשובה פשוטה, מי הגורם שאחראי על זה במשרד לביטחון לאומי? דרך אגב, ברשימת המשרדים שכחתי לציין מנכ״ל אחד, אתה יודע עוד איזה מנכ״ל של משרד לא יושב פה? בצורה מפתיעה

גלעד קריב:  מנכ״ל משרד המשפטים

גלעד קריב:  דרך אגב, כשאני הייתי יו״ר ועדת חוקה, החוקים הראשונים שטיפלנו בהם חוץ מהקורונה, היו הקמת בתי המפשט הכלכליים וכולי, מירב עשתה פה חקיקה ואני עשיתי

גלעד קריב:  אבל משרד המשפטים עסוק בדברים אחרים

גלעד קריב:  במקום לקדם את המגמה של לתת גיבוי לתביעה המשטרתית

צביקה פוגל: חבר הכנסת גלעד קריב, גם את זה רשמתי לפני

צביקה פוגל:  תודה

צביקה פוגל:  סגן ראש אח״מ, בבקשה

יואב תלם: תודה ליושב ראש הוועדה ותודה לסמפכ״ל, על ההזדמנות לבוא ולנסות לתת דין וחשבון, לתת הסברים, לסיטואציה שהיא באמת לא פשוטה

יואב תלם:  באופן טבעי, נערכנו לדיון עם שורה של נתונים להציג בפניכם

יואב תלם:  אבל אני רגע רוצה לשנות את מתווה ההתייחסות שלי ולעשות משהו קצת חריג

יואב תלם:  אני רוצה לקחת אתכם רגע במכונת זמן דמיונית 24 שעות לאחור, לישיבת בוקר שקיים אתמול הסמפכ״ל בפתחו של השבוע ובה אני מגיעה לדווח לו

יואב תלם:       אני אומר את הדברים כי קשה, ואני בורר את מילותיי בקפידה, אבל קשה להתעלם מאמירות שמרמזות על אדישות מצד מי מחבריי במשטרה, או על כך שאיננו נסערים מרצח שמתרחש על רקע מניע כזה או אחר

יואב תלם:  כשאני מגיע לסמפכ״ל אתמול זה מה שאני מקריא לו: אירוע רצח בנצרת, יריות לעבר מקומי

יואב תלם:  אירוע רצח כפר מנדא, ארבע חשודים שמגיעים על טרקטורונים, , אירוע רצח ראשון לציון, כוחות מוזעקים על רקע צעקות של אישה, עוד אירוע רצח, אירוע רצח כפול בנתניה, אירוע רצח במ״פ שועפט

יואב תלם:  אין קשר בין אירועי הרצח

יואב תלם:       חמישה אירועי רצח, 28 אירועי ירי, 10 אירועי דקירה, חמישה אירועי השלכת רימון ושמונה אירועי תפיסת אמל״ח

יואב תלם:  זה מסוף שבוע אחד, מכובדי חברי הכנסת

יואב תלם:  סוף שבוע אחד מתוך רצף ועם זה אנחנו מתמודדים

יואב תלם:  נזרקו פה מספרים, אבל חשוב שכולנו נהיה באותו דף

יואב תלם:  נאמר פה בצדק ואני גם אומר, כל אירוע רצח, הוא אירוע אחד יותר מידי

יואב תלם:  ואין פה שום קלות דעת או אדישות

יואב תלם:  96 אירוע רצח מתחילת השנה, 101 קורבנות, 74 מתוכם מהמגזר הערבי ו-16 מתוכם נשים

יואב תלם:  אליהם מצטרפת דימא, בת ה-19, מהכפר סלמה, הבוקר

יואב תלם:  הקלות הזאת היא בלתי נסבלת גם מבחינתנו

יואב תלם:       אנחנו לא רק קציני וקצינות משטרה אנחנו גם אנשי משפחה

יואב תלם:  קלות בלתי נסבלת בה נוטלים חיי אדם

יואב תלם:  אני שומע שיש פה מעצרים ואני מקווה שהפעם נצליח להביא פיענוח

יואב תלם:  אבל אני לא רוצה להלאות אתכם בנתונים

יואב תלם:  מגמת העלייה באירועי הפשיעה היא חמורה ומתמשכת

יואב תלם:  אני לא מתיימר לנתח כאן בדיון הזה ובפורום הזה את הסיבות והמניעים

יואב תלם:  הסמפכ״ל התייחס לכך וצריך לזכור שהיום בבוקר פחות 2,000 שוטרים יוצאים לעבוד ברחובות

יואב תלם:  פחות 2,000 בלשים, סיירים, חוקרים, שוטרי תנועה

יואב תלם:  אין לנו אותם

יואב תלם:       אנחנו יודעים שהשר עם כניסתו לתפקיד חרט על דיגלו להגדיל ולמלא את השורות ולמנף את האטרקטיביות הלא פשוטה בעת הזאת, של התפקיד

יואב תלם:  אני והמשטרה ביחד עם המפכ״ל, כולנו ציפייה ותקווה שהשורות באמת תתמלאנה בנוסף למערכים הנוספים שרוצים להקים

יואב תלם:  ויש אירועים נוספים

יואב תלם:  ואני אומר את זה כאיש מקצוע, שאף אחד חלילה לא יעניק לי פרשנות שאיננה נכונה

יואב תלם:  אירועים נוספים, כבוד היושב ראש, נמצאים על סדר היום הלאומי ועל סדר היום הארגוני

יואב תלם:       בתחום הפח״ע ובתחום הסדר הציבורי

יואב תלם:  וגם לשם הפיקוד, ובצדק, בהתאם למדיניות השר, מכווין פעולות, מכווין כוחות ומכווין משאבים והדבר הזה נותן את אותותיו

יואב תלם:  ולא אתעלם גם מהכרסום המזדחל בסמכויות המשטרה

יואב תלם:  אנחנו אומרים את זה לוועדה הזאת ולוועדות אחרות עם חברים נוספים, גם בעבר

יואב תלם:  מבקשים עוד ועוד כלים, סמכויות וטכנולוגיות

יואב תלם:  דרך אגב, היום אפשר לברך על כך שבית המחוקקים העביר חוק שנכנס לתוקפו ב-15 לחודש, שזה היום, היום ממש, על כניסת מצלמות

יואב תלם:       לתיקון בכל מה שקשור לאמל״ח ולכלי נשק

יואב תלם:  שוב, סמכויות עם פיקוח ועם בקרה, ואני מקווה שהחוק הזה יעניק לנו כלים נוספים

יואב תלם:  כן ירבו, ואני אומר את זה כאיש מקצוע

יואב תלם:  אבל נשאל פה על ׳מסלול בטוח׳, מה עשינו ומה אנחנו מתכוונים לעשות

יואב תלם:  אני אומר בזהירות, ששוב, יחד עם אנשי מקצוע, אני לא מתיימר לשים את האצבע בדיוק על אותו אירוע שבזכותו הצלחנו למגר פשיעה, או שלחובתו אנחנו מתמודדים עם ההסלמה בפשיעה

יואב תלם:       אני חושב שיש פה הצטברות של מספר אירועים ללא קשר למקום

יואב תלם:  אבל אני כן אתייחס לארגוני הפשיעה

יואב תלם:  כי פה אני חושב שיש השפעה, אני לא רוצה לדבר על סיבתיות אלא על קורלציה, על תואמות, בין מה שקורה עכשיו מבחינת האסקלציה באירועי הרצח, באירועים האלימים

יואב תלם:  בעיקר בסוף השנה שעברה ובתחילת השנה הזו, אנחנו הצלחנו, וכשאני אומר הצלחנו אני מתכוון לימ״רים, ליחדת להב 433, היל״פים והתחנות, להגיע להישגים במה שקשור בפיענוח של אירועי פשיעה שמיוחסים לארגוני פשיעה, לכנופיות פשיעה ולראשי ארגונים

יואב תלם:       אני לא אנקוב פה בנתונים בצורה ברורה, אבל מספר לא מבוטל של ראשי פשיעה נמצאים כעת מאחורי סורג ובריח

יואב תלם:  ובתחום הזה, לצערנו, אין וואקום

יואב תלם:  ואנחנו חווים כעת את היום שאחרי

יואב תלם:  אנחנו רואים, אני משתמש פה במינוח מעולם אחר, אבל רואים צידוד מערכות, במובן השלילי

יואב תלם:  כולם מתמקמים מחדש

יואב תלם:  יריבויות הפכו לשותפויות ושותפויות הפכו יריבויות, אנחנו רואים אירועים שמתנהלים מתוך כותלי בית הסוהר

יואב תלם:  הוואקום הזה בא ונותן את אותותיו

יואב תלם:  ואנחנו מבינים שאת המבצע של ׳מסלול בטוח׳ חייבים כרגע לשנות, את המתווה

יואב תלם:       לכן, אנחנו מבינים שאת המבצע הזה אנחנו צריכים למקד בעולם הפארטו, להשקיע כמה שיותר במקום שייתן את התוצאות המרביות

יואב תלם:  ואנחנו כרגע, כמו מה שעשינו בעבר אבל גם מבחינת האכיפה והמשאבים, במסגרת מבצע שכרגע הכותרת שלו היא ׳מבצע מסלול ירוק׳, בהחלטת מפכ״ל ובאישור השר לביטחון לאומי, ובו אנו באים במתווה שמתמקד בארגוני הפשיעה ובסכסוכים המדממים

יואב תלם:  אותם סכסוכים שאחראיים לחלק ניכר ממקרי הרח שתוארו פה

יואב תלם:  מדובר על דם שזורם ברחובות

אחמד טיבי: 29 סכסוכים פתוחים

יואב תלם: 27 סכסוכים, אדוני בקיא כפי שאני רואה

יואב תלם:  27 סכסוכים מדממים, כולל מיפוי של ארגוני הפשיעה

אחמד טיבי: רובם בחברה הערבית

יואב תלם: נכון מאוד

יואב תלם:  חוץ מארבעה

יואב תלם:  אנחנו ממקדים פעילות באכיפה, בכל מה שקשור לסכסוכים המדממים ולארגוני הפשיעה

יואב תלם:  על בסיס: מיפוי יעדי אדם: למרות שאנחנו אמורים לתת פה דין וחשבון אני נזהר, כי בכל זאת, הדיון הוא פומבי

יואב תלם:  למפות אובייקטים, יעדי אדם, שאנחנו מבחינה מודיעינית ומבחינת יכולות האכיפה, מבינים שהם אולי מעורבים והם אולי הפצצה המתקתקת הבאה, מינוח מעולם אחר

יואב תלם:       יעדי מקום: מיפינו 10 מקומות שבהם יש את טווחי הפשיעה המרכזיים, כשהעשייה מדברת על שלושה מדרגים- מניעה, סיכון ופיענוח

יואב תלם:  אני כאיש מקצוע, לא מקל ראש בפיענוח, אבל בסוף צריך ראיות, צריך ראיות שמבחינת התשתית הראייתית יבשילו לכדי כתב אישום שיחזיק בבית משפט, כי בסוף זו ההרתעה

יואב תלם:  אנחנו יודעים שהסיטואציה היא קשה

יואב תלם:  מבחינת סמכויות, מבחינת יכולות ההעמדה לדין, מבחינת המשקל שבית המשפט נותן לראיות

יואב תלם:       אני לא מעביר ביקורת אלא מתאר תמונת מצב

יואב תלם:  לא לי להעביר ביקורת, אני עובד מדינה וקצין משטרה, אבל הדגש הוא על סיכון

יואב תלם:  מניעה וסיכון

יואב תלם:  אנחנו מבינים ומשקיעים יכולות מודיעיניות, מבצעיות, חקירתיות ואכיפה כלכלית, שעליה דיבר הסמפכ״ל

יואב תלם:  מתחילת השנה תפסנו קרוב ל-200 מיליון שקלים מאירועי פשיעה שמחוברים לרחוב הערבי

יואב תלם:  סך הכול 750 מיליון שקלים, לא הכול ייכנס לאוצר המדינה

יואב תלם:  עסקתי שנים רבות באכיפה כלכלית וזה אירוע לא פשוט ומאוד מורכב לנהל תפיסת נכסים

יואב תלם:       ובכל זאת, כדי להגיע למצב של סיכולים, שמעתם את הסמפכ״ל, גבירותיי ורבותיי, חברות וחברי הכנסת, סיכול אומר שאנחנו תופסים חולייה לקראת ביצוע, עם כדור בקנה

יואב תלם:  קרוב ל-30 סיכולים, נדמה לי ש-27, זה פחות 27 קורבנות של רצח, לא מושלם

יואב תלם:  אני חייב להגיד, בחלק מהשלבים של הדיון כאן הרגשתי קצת בעולם הפוך

יואב תלם:       אני אומר פה בשם שוטרים ושוטרות של משטרת ישראל, בגיבוי הסמפכ״ל, המפכ״ל והשר, אני לא חושב שהמשטרה היא הבעיה, היא אמורה להיות הפתרון

יואב תלם:  והפתרון לא מושלם, הוא רחוק מלהיות מושלם, אבל אנחנו עושים כל שביכולתנו ואנחנו חלק מאחריות לאומית רחבה

יואב תלם:  ואני לא מתבלבל, מבחינת האחריות של חלקנו אנחנו בעולם האכיפה

יואב תלם:  אנחנו מקיימים את מבצע ׳מסלול ירוק׳ כשבתוכו יש פלח שמתמקד באופן ספציפי בארגוני פשיעה, שמתוכלל כל יום בשיח של להב או של להב 433 והימ״רים, וכל המבצע כולו תחת כנפיו של ראש אח״מ בתכלול על בסיס יומי

יואב תלם:       ראש מת״מ וחבריו אוספים את כל הנתונים על בסיס יומי, מכווינים את הפעילות, אחת לשבוע מגיעים לראש אח״מ עם הנתונים ומשם מגיעים לשר לביטחון לאומי

יואב תלם:  בתשובה לשאלה מי מתכלל ומי מוביל

יואב תלם:  אחת לשבוע

יואב תלם:  חובתנו וגם זכותנו לבוא ולתת תשובות לשאלות הקשות ששואל אותנו השר

יואב תלם:  היכן השוטרים? היכן פעולות האכיפה? היכן כתבי האישום? ואנחנו נותנים את ההסברים

יואב תלם:  אמר הסמפכ״ל ואני בהחלט מצטרף לאמירה הזאת, שאולי נשמעת לכם קלישאתית אבל היא בהחלט נכונה, המאבק בפשיעה הוא סיזיפי, זו ריצה למרחקים ארוכים עם עליות ומורדות, עם האצה והאטה ללקיחת אוויר

יואב תלם:       הייתי נזהר מלהתבשם בנתונים טובים שהיו בתקופת זמן כזו או אחרת ונזהר גם מלהיכנס לפאניקה בתקופת זמן כזו או אחרת

יואב תלם:  אנחנו אותה משטרה ואנחנו ממשיכים את אותה עשייה עם הכוונה ועם פיקוח

יואב תלם:  מפה אני קורא ואומר בשם חבריי וחברותיי, וגם אומר את זה כאזרח, אנחנו צריכים עוד שוטרים ברחובות, אנחנו צריכים עוד כלים וסמכויות

יואב תלם:  יש תוכניות עבודה מסודרות, בהובלת השר, בהובלת המפכ״ל, בהובלת אמ״ש ובעולם של כוח אדם

מירב בן ארי: איזה כלים וסמכויות אתה צריך שאין לך?      

יואב תלם: חברי סגן ניצב גלעד ברט נמצא פה, ואנחנו הולכים מפה להקריא רשימה - - -     

מירב בן ארי: נגיד, אם אתה מדבר על סמכויות, אולי סוף סוף גם יחזירו לכם את הרוגלה, במקום שתמשיכו להתמודד עם חץ וקשת בכל מה שקשור לאינטרנט

מירב בן ארי:  שמאז התחקיר המפורסם של ׳כלכליסט׳ - - -      

גלעד קריב: בנושא הזה יש ויכוח באופוזיציה

מירב בן ארי: אין בעיה, ויכוח או לא ויכוח, הוא לא יכול לעבוד עם חץ וקשת

מירב בן ארי:  לא יכול להיות שכל הפעילות העבריינית מתרחשת ב- Dark net ואין לו אפילו כלי כדי לבדוק איך עובדים העבריינים הכי גדולים במדינה

מירב בן ארי:  על מה אתה מדבר? העבריינים הכי גדולים במדינה, רק בגלל איזה תחקיר

גלעד קריב: לא בגלל התחקיר אלא בגלל דו״ח של היועצת המשפטית לממשלה

גלעד קריב:  לא בגלל תחקיר

מירב בן ארי: אז אין בעיה, אבל מה עם כל העבריינים שאתה לא יושב על האינטרנט שלהם?          

גלעד קריב: אז שמשרד המשפטים והמשרד לביטחון לאומי יעשו את עבודתם

מירב בן ארי: כמה זמן? שנה וחצי צריך לקחת כל הסיפור הזה?     

גלעד קריב: זאת שאלה טובה

גלעד קריב:  או שכן או שלא

אפרת רייטן: שאלת הבהרה, לא בטוח שהבנתי

אפרת רייטן:  הבנו שיש המון דברים שחסרים, ובכל זאת הנתונים בשנה שעברה הראו על ירידה במספר מקרי הרצח

אפרת רייטן:  הקשבתי לדברים, והסברת אותם מהלב, גם כאזרח וכבן משפחה, וזה באמת היה נוגע ללב, אבל לא הבנתי כי התחיל תהליך שהיה באמת הפוך מכל המגמה שהייתה כאן בכל השנים האחרונות, ובעצם, עכשיו אנחנו נמצאים באמצע השנה עם פי שלוש רציחות ממה שהיה בהשוואה לשנה שעברה

אפרת רייטן:  ואני אומרת, יש פה רק דבר אחד שהשתנה

אפרת רייטן:       אני מקווה שהדברים שלי היו ברורים ומה שלא אמרתי הוא יותר חזק מהדברים שאני אומרת

אפרת רייטן:  כי בסוף, עם כל ההסבר היפה שהבאתם

אפרת רייטן:  אי אפשר להתעלם מהנתונים

אפרת רייטן:  תכלס, הצלחתם יותר בשנה שעברה

אפרת רייטן:  הורדתם את מספר מקרי הרצח בשנה שעברה, כמו שהסביר סגלוביץ׳ בעצם

אפרת רייטן:  וזה התהפך עלינו, הייתי אומרת 180 מעלות

אפרת רייטן:  אז איך אתה מסביר את זה?      

צביקה פוגל: השאלה ברורה

צביקה פוגל:  בואי ניתן לו צ׳אנס לענות

גלעד קריב: אדוני, נוכל לקבל גם הבהרה לגבי התהליך של השלמת חוסרי כוח האדם? אם חסרים 2,000 שוטרים

גלעד קריב:  בתקופת הקורונה עשו מאמץ בגיוסים זמניים של כמה מאות דומני, רובם לצערי פרשו ולא נקלטו להמשך שירות

גלעד קריב:  אז אני שואל האם יש כרגע חוסר של 2,000, יש אולי שוטרים גמלאים שלא מתאימים לתפקידי שטח, אבל במטות

צביקה פוגל: חבר הכנסת גלעד קריב, השאלה ברורה

גלעד קריב: מה התוכנית? מה התקציב? מתי מתחילים בה?      

צביקה פוגל: בבקשה תמשיך

צביקה פוגל:  ואחרי זה, ברשותכם, אני אבקש השלמות אם עוד יש מניצב שרביט, ראש מת״מ

צביקה פוגל:  בסדר? בבקשה

יואב תלם: טוב, אני לא נציג אגף משאבי אנוש כאן, אבל יש תוכניות סדורות מאוד בעידן המאתגר הזה של ההתפטרות הגדולה, הממה הגלובלית, למלא את שורות המשטרה

יואב תלם:  אני חושב שהשר הכריז על כך בצורה ברורה בכל שלב מכניסתו, שהיבטי השכר ותנאי השירות של השוטרים, לא נמצאים בהלימה להשקעה ולשחיקה, ולכן אני אומר שוב שכולנו תקווה, שגם מהבית הזה תצא קריאה לשדרג את האטרקטיביות ולמשוך כוח אדם טוב ואיכותי כדי למלא את השורות וגם כדי לבלום את הנשירה

יואב תלם:  לא הכול זה שכר

יואב תלם:       אנחנו בוחנים שורה של תוכניות במשטרה לגבי גיוון צורות תעסוקה, לגבי חוזים אישיים, לגבי סטודנטים ומכפילי כוח

יואב תלם:  עולם תוכן שלם, שדרך אגב, אני התעסקתי בו בהיבטים ספציפיים שנוגעים לאגף החקירות והמודיעין

יואב תלם:  לגבי השאלה של גברתי, מה השתנה?      

אפרת רייטן: ההצלחה של שנה שעברה, הייתה מקרית?      

יואב תלם: אז מכיוון שאני נוטה להקשיב, אז חברי כאן, ניצב משנה שרביט, אמר לי: ״אני רוצה להשיב, יש לי תשובה

יואב תלם: ״ אז ברשותך, אם מקובל על יושב הראש ועל הסמפכ״ל, אז חברי - - -      

אפרת רייטן: אז אני מתנצלת אבל אחרי זה אנחנו נאלץ לצאת

אפרת רייטן:  יש לנו ישיבה שכבר איחרנו אותה בחצי שעה

אפרת רייטן:  אז יש לנו עוד חמש דקות ואנחנו נשמח לשמוע, האם ההצלחה הזאת הייתה מקרית?      

שמואל אביטל: אז אני אשתדל לענות לך בקצרה

צביקה פוגל: הדובר זה ניצב משנה שרביט, ראש מת״מ

שמואל אביטל: נכון

גלעד קריב: אפשר לשאול מה ראשי התיבות של מת״מ? אני לא מתבייש לשאול כשאני לא יודע

שמואל אביטל: בוודאי

שמואל אביטל:  ראש מחלקת תיאום מבצעים בחטיבת המודיעין

שמואל אביטל:  היינו פה בוועדה בראשותך, ובאמת היו פה נתונים טובים

שמואל אביטל:  ואמרתי אז, אנחנו לא מתבשמים בשום תוצאה חיובית

שמואל אביטל:  אנחנו עדיין לא מבינים האם ׳מסלול בטוח׳, באמת יש שם הרבה מאוד נקודות, האם זו נקודה שבע שהורידה את הפשיעה? האם זו נקודה תשע? אנחנו עושים כל הזמן חשיבה ומנסים לתכלל את עצמנו ולהבין את עצמנו כל הזמן

שמואל אביטל:  בסוף, ראינו בחודשים האחרונים של שנה שעברה את העלייה מתחילה

שמואל אביטל:  זה לא מינואר השנה, ראינו את זה באוקטובר

אפרת רייטן: מהבחירות

אפרת רייטן:  קורלציה

שמואל אביטל: אני לא יודע לתאר את זה לבחירות כאלה ואחרות

שמואל אביטל:  ראינו את העלייה מספטמבר אוקטובר מתחילה לעלות

שמואל אביטל:  וכל הזמן אנחנו חושבים איך להיות יותר טובים, איך לעשות את המבצע יותר טוב, הזה או בכלל

שמואל אביטל:  טיפול במגזר הערבי הוא לא רק ב-׳מסלול בטוח׳ או ב-׳מסלול ירוק', נעשות עוד הרבה מאוד פעולות שהן לאו דווקא במסגרת ׳מסלול בטוח׳ או ׳מסלול ירוק׳

שמואל אביטל:  אני יכול להגיד לכם, שמינואר השנה, במסגרת ׳מסלול בטוח׳ של חברת הכנסת סגלוביץ, נתפסו עשרות אנשים, הוגשו 116 כתבי אישום מתחילת השנה, זו ממשלה חדשה, אבל עוד פעם, אני לא נכנס לזה

שמואל אביטל:       116 כתבי אישום, 135 עדים שפוצחו, 92 מעצרי תום הליכים במסגרת ׳מסלול בטוח׳

שמואל אביטל:  ושאלת עוד משהו, מה קרה עכשיו? אמר חבר הכנסת טיבי, שנפתחו סכסוכים חדשים

שמואל אביטל:  כן, יש הרבה מאוד ראשי ארגוני פשיעה מאחורי סורג ובריח, יואב דיבר על זה, וואקום מתמלא

שמואל אביטל:  אני לא יכול לחשוף את כל מה שאני יודע במערכת המודיעינית אבל יש מאבקים, נכנסים עבריינים חדשים, נפתחים סכסוכים אלימים חדשים ובחצי שנה האחרונה ואפילו טיפה אחורה, זה מה שקרה, נפתחו סכסוכים אלימים חדשים

שמואל אביטל:  כל סכסוך כזה מסומן במסגרת ׳מסלול ירוק׳

שמואל אביטל:       כל סכסוך כזה יש לו אבא ואמא במשטרה

שמואל אביטל:  זאת אומרת, ימ״ר X אחראי על סכסוך הזה, יחידה ארצית כזו או אחרת אחראית על הסכסוך הזה

שמואל אביטל:  יש לנו תוכנית סדורה שכל יום חמישי אנחנו מציגים אותה לשר הבל״מ

שמואל אביטל:  בישיבה הזאת לפעמים נעשות התאמות, נעשים שינויים תוך כדי תנועה וכולי

שמואל אביטל:  דיבר על זה חבר הכנסת קריב, המשרדים הנוספים שנמצאים במבצע הזה, אני מדבר בשם משטרת ישראל

שמואל אביטל:  אני אומר שמשטרת ישראל התחילה חזק והגבירה, התחילה פול גז והגבירה עוד יותר ועוד יותר

שמואל אביטל:       בסוף השבוע האחרון נתפסו עשרות כלי נשק

שמואל אביטל:  אחרי שכמעט חצי משטרה הייתה במירון, תוך כדי לחימה ונתפסו עשרות כלי נשק, אני יכול להביא לכם את הדיווח על זה

שמואל אביטל:  במגזר היהודי או במגזר הערבי או לא חשוב איפה

שמואל אביטל:  זאת אומרת שמשטרת ישראל לא הורידה את הגז בנושא הזה של ׳מסלול בטוח׳ או בלחימה בפשיעה

שמואל אביטל:  יש לי פה נתונים, אני יכול להראות לכם

שמואל אביטל:  בארבעת החודשים האלה ביחס לשנה שעברה, הייתה עלייה בכתבי אישום בעבירות האלימות, עלייה בכתבי אישום בעבירות אמל״ח, עלייה בכתבי אישום בגניבות פר, אלה גניבות של מכוניות

אפרת רייטן: סליחה שאני קוטעת אותך, אנחנו באיחור לישיבה של יושבי ראש סיעות האופוזיציה ואיחרנו אותה כבר בחצי שעה כדי לשמוע אתכם

אפרת רייטן:  בסדר? תודה רבה

צביקה פוגל: אנחנו נעשה לזה דיון המשך, הוא כל כך חשוב שאני לא מתכוון לוותר עליו

גלעד קריב: יכול להיות שככל שיש דיונים ברמת השר, יכול להיות שאחת לחודש, ועשינו דברים כאלה בעבר, צריך להיות דיון מעקב קבוע אחת לחודש, כאן בוועדה שאחראית על העניין

גלעד קריב:  אחת הנקודות שכנראה לא נספיק להגיע אליה היא שאלת הקשר בין המשטרה והדרג הפוליטי לבין ראשי הרשויות המקומיות במגזר הערבי

גלעד קריב:  שאלת איכות הקשר

גלעד קריב:       האם ישנה נסיגה בדיאלוג של הדרג הפוליטי עם ראשי הרשויות? לא המשטרה

גלעד קריב:  האם יכול להיות שהמשטרה מפצה על איזה שהוא פער טבעי שנוצר, בעקבות זה שיש היום קואליציה אחת והייתה קואליציה אחרת, וזה בסדר, ככה זה עובד בדמוקרטיה, אבל האם יש פיצוי על הפער הזה? איך נראה הקשר? מה קורה לגבי פתיחת תחנות חדשות בתוך המגזר?      

צביקה פוגל: חבר הכנסת גלעד קריב, אתה עוד פעם לוקח לי את כל הזמן, אבל את חלק מהרעיונות שלך אני אאמץ

גלעד קריב: תודה, הנה אני פותר אותך מזה כי אני ניגש להצביע בוועדת כספים

גלעד קריב:  תודה

צביקה פוגל: ניצב משנה שרביט, בבקשה

שמואל אביטל: עוד שני משפטים לחבר הכנסת אחמד טיבי כי אני תוך כדי קיבלתי עוד נתונים

שמואל אביטל:  יש ירידה בגניבות מבסיסי צה״ל

שמואל אביטל:  ירידה משנת 2020 ל-2021 ול-2022 והלאה

אחמד טיבי: אתה יכול לתת מספרים בבקשה?     

שמואל אביטל: אני לא בטוח שאני יכול לתת מספרים, אבל יש ירידה ואני אומר את זה בוודאות

שמואל אביטל:  עוד קצת מספרים ונתונים על מנת להראות קצת את העשייה

שמואל אביטל:  השנה אנחנו בעלייה בתפיסה של רוביM16 וקלצ'ניקוב, עלייה משמעותית בתפיסות אקדחים, עלייה משמעותית בתפיסות חיקויי נשק, עלייה בכמות האירועים שאנחנו תופסים, זאת אומרת, כשאתה נכנס לבית לפעמים אתה תופס אקדח אחד ולפעמים אתה תופס ארבעה, אבל בסך הכול אנחנו בעלייה בפעילות התקפית, בכניסה לבתים או למקומות שיש לך לגביהם מידע מודיעני שבהם זה מבוצע

שמואל אביטל:       שוב, על בסיס המודיעין שיש לנו ועל בסיס הערכות המצב שאנחנו מקיימים, אנחנו כל הזמן מנסים להתאים תוכניות

שמואל אביטל:  זאת אומרת, להחליט אם ממשיכים בתוכנית או לא, מבררים אם היא הצליחה או לא, מה יותר ומה פחות

שמואל אביטל:  וכמו שאמרתי, העלייה הזו הצליחה הרבה לפני סוף השנה

צביקה פוגל: אני גם רוצה לשאול אותך שאלה, תרשה לי רגע

צביקה פוגל:  הפער הגדול באמת, יואב ושרביט, האם הפער הגדול הוא רק בכוח אדם? הוא גם במודיעין? או שבשניהם? איפה אתם מרגישים שחסר לכם מה שיעזור לכם לבצע את המשימה יותר טוב?      

שמואל אביטל: אני אגיד לך משהו, המודיעין הוא טוב

שמואל אביטל:  כמו שאמר חבר הכנסת טיבי

שמואל אביטל:  אני מכיר את הסכסוכים ואת ארגוני הפשיעה, גם כל ארגון פשיעה הוא מכוון יחידה

שמואל אביטל:  ומדובר ביחידות הטובות ביותר של משטרת ישראל, אם זה יחידות מרכזיות במחוזות ואם זה יחידות בלהב, הטובות ביותר, הן אלה שאחראיות על ארגוני הפשיעה, אז המודיעין קיים

שמואל אביטל:  הקושי הגדול מאוד זה לבסס את זה בראיות

וליד אל-הואשלה: אבל יש עליה בכל הפרמטרים, גם ברצח נשים יש עלייה

וליד אל-הואשלה:  אז איך אתה מסביר את זה? יש פה משהו שלא מצליחים לעלות עליו

אימאן ח'טיב יאסין: לא רק זה, ברשותך, רק עוד משפט בהמשך למה שנאמר עכשיו

אימאן ח'טיב יאסין:  כל הדברים שאתה אומר ואני שומעת כאן, אמנם לא הייתי מהתחלה אבל את הדברים העיקריים שמעתי

אימאן ח'טיב יאסין:  אנחנו רוצים לשמוע את הדברים הפרקטיים של מה קורה בשטח כדי לעצור את הרצח הבא ובינתיים זה לא קורה

אימאן ח'טיב יאסין:  אתה אומר שהמודיעין טוב, אבל כנראה שלא מספיק טוב, כי עובדה קיימת היא שלא מצליחים למנוע את האירוע לפני שהוא קורה וגם לא מצליחים לפענח את זה אחרי שזה קורה

אימאן ח'טיב יאסין:       מה שנותן אור ירוק לכל מי שעושה את זה, שזה אפשרי ובטוח, ושיכולים להמשיך ברציחות ובאיומים

אימאן ח'טיב יאסין:  והדברים קורים לאור יום

אימאן ח'טיב יאסין:  זה לא שהדברים קורים רק בלילה, כבר לא מחכים שיגיע אמצע הלילה בשביל להסתתר כדי שאף אחד לא יראה, זה קורה לאור יום באמצע הכביש, מול מצלמות ושום דבר לא קורה

צביקה פוגל: חברת הכנסת אימאן, בואו ניתן לגורמים המבצעים לדבר, כי אנחנו רוצים לשמוע אותם והזמן מתקצר

צביקה פוגל:  אנחנו ניתן לכולם לדבר

צביקה פוגל:  בבקשה, תת ניצב יואב

יואב תלם: אני אתייחס לשאלה של יו״ר הוועדה לגבי מה שאנחנו צריכים ולשאלה של חבר הכנסת ואליד לגבי רצח נשים

יואב תלם:  בנוגע לשאלה מה אנחנו צריכים

יואב תלם:  אני אומר ככה, גברתי דיברה על זה שאנחנו יודעים ושיש לנו מידע מודיעיני, וכמו שאמר חבר הכנסת טיבי קודם, שיש אירוע רצח וכל הכפר יודע מי המבצעים, אז עכשיו מתבקשת השאלה, למי הם מספרים? אבל אני בודק רק את החוט שלי, שלי כמשטרה

יואב תלם:       מה אנחנו צריכים? אנחנו צריכים 2,000 שוטרים, מעבר לסוגיית המשאבים, זה עניין של בולטות ושל נוכחות בשטח על מנת לייצר הרתעה, אני מתנצל מראש אם זה לא ראוי אנא העמד אותי על מקומי, אבל אני מנצל שוב פעם את הבמה ואומר, מעבר לזה, אנחנו צריכים סמכויות, ומה שהעברתם ונכנס היום לתוקף זו דוגמה טובה, כי הוא מבחינתנו שינוי מבורך, אנחנו מדברים על סמכויות מנהליות יש חוות דעת שהגיעו אל השר ומשם הגיעו למשרד המשפטים, אני מדבר על יכולות טכנולוגיות

יואב תלם:       ואני יודע שכל יועץ עכשיו היה אומר לי לא להגיד את הדברים האלה עכשיו אבל בכל זאת, כי יש לי פה תפקיד, אנחנו צריכים שישיבו לנו את היכולות הטכנולוגיות, עם כל ההסתייגויות, עם כל נורות האזהרה ועם כל מגבלות הפיקוח והבקרה

יואב תלם:  אני הקראתי לכם מקודם את הדיווח שהעברתי לסמפכ״ל בישיבת בוקר, זו זירת, זו מערכה ובמערכה הזו אנחנו לא יכולים להכריע אם נלך עם ידיים קשורות, עם עיניים עצומות ועם אוזניים אטומות, לכן אנחנו צריכים את הכלים ואת הסמכויות

יואב תלם:       לגבי רצח נשים ואירועי אלמ״ב, מדובר באתגר חברתי ראשון במעלה, כי פה, גם המידע לא יעזור

יואב תלם:  הרבה פעמים אלה אירועי רצח שאין עליהם מידע, שקורים מאיזה אירועי אמוציונלי, אני לא קושר לזה קשרים או כותרות והיכולת באמת לסכל כאן היא מאוד מוגבלת

יואב תלם:  עשינו מגוון פעולות במשטרת ישראל בתקופה האחרונה, כדי להתמודד יותר טוב עם אירועים של רצח ואלימות על רקע של סכסוכים משפחתיים

יואב תלם:  אני מזכיר ש-16 נשים נרצחו בשנה האחרונה ולא כולן ברקע משפחתי, אבל בכל זאת

יואב תלם:       הקמנו מחלקי משפחה, עד היום 17 ועוד 2 בדרך

יואב תלם:  מה זה מחלק משפחה? זה אורגן שיושב בתוך תחנת המשטרה, שבו יש חוקרת או חוקרת שעברו הכשרה מתאימה

יואב תלם:  פתחנו הכשרה של שלושה שבועות של חקירות של מחלקי משפחה

יואב תלם:  יושבת עובדת סוציאלית, שהיא שוטרת, לא חיצונית, שמסוגלת גם לתת את המענה וגם לחבר אותנו לגורמי הרווחה המקומיים

יואב תלם:  הקמנו חדרי המתנה וחקירה חמים, שזה אומר חדר שהרבה יותר נעים להיחקר בו מאשר תחנת משטרה קרה

יואב תלם:  חדר עם צעצועים ומשחקים לילדים, חדר שצבוע בצבעים יותר חמים

יואב תלם:       אנחנו פועלים בשורה של פעולות

יואב תלם:  אנחנו בקשר עם בתי הסוהר כדי לשפר את מנגנון ההעברה של סקירות על אסירים, עצורים ומשוחררים, שעצורים על רקע מסוים ואנחנו רוצים לוודא שהמשפחה או הקורבן, ידעו שפלוני השתחרר ואם יש חלילה משהו לדווח עליו

יואב תלם:  אין לי הסבר גברתי, לגבי ריבוי מקרי הרצח בחודשים האחרונים

יואב תלם:       ואני מזמין כל אחד לנסות ולתת הסבר מקצועי

יואב תלם:  אבל אני יודע שאנחנו כמשטרה, וזו האחריות שלנו, משקיעים את כל מה שאנחנו יכולים כדי לתת את המענה, כדי לחבור לגורמי הרווחה והרשות המקומית, לנסות ולסכל מראש את האירוע

יואב תלם:  דיברתי קודם על מניעה, סיכול ופיענוח במקרים המתאימים

יואב תלם:  מה שבטוח הוא, שאנחנו, כקציני וכקצינות משטרה, כשוטרים וכשוטרות, כהורים, כאזרחים וכאנשי משפחה, לא אדישים לאף מקרה רצח כזה

צביקה פוגל: עוד מישהו מקציני המשטרה? תראו, הזמן שלנו הולך ומתקצר

צביקה פוגל:  יהיו פה לא מעט אנשים שלא יספיקו לדבר

צביקה פוגל:  אני מתחייב לקיים לזה דיון המשך כי הדיון הזה חשוב מידי מכדי לסיים אותו פה, אבל כדי שנוכל כן להתקדם, אני אבקש לעשות קודם קצת סדר בנתונים

צביקה פוגל:  אורלי, מהממ״מ של הכנסת, כמה נתונים כדי לסדר לנו את הדברים

אורלי אלמגור לוטן: אורלי אלמגור לוטן

אורלי אלמגור לוטן:  אני ראש צוות בממ״מ

אורלי אלמגור לוטן:  זה מסמך שכתבו כמה חוקרים אצלנו

אורלי אלמגור לוטן:  הייתה לנו מצגת גדולה אבל נראה לנו שכרגע נוכח קוצר הזמן אז נוותר עליה

אורלי אלמגור לוטן:  כן רצינו להתייחס לכמה מהנתונים על פעילות המשטרה במהלך ׳מסלול בטוח׳

אורלי אלמגור לוטן:  אכן, מהנתונים רואים שהייתה ירידה במקרי הרצח בשנת 2022, אבל מה שעוד רואים, זה שלא הייתה עלייה בפיענוחים בתקופת הפעילות של ׳מסלול בטוח׳ ואת זה גם צריך להגיד

אורלי אלמגור לוטן:  אחד מהיעדים שהמשרד קבע לעצמו בתוך החלטת ממשלה 549 ולידה, היה להעלות את שיעורי הפיענוח ל-36%

אורלי אלמגור לוטן:       כשמסתכלים על הנתונים של מספר החשודים שיש ביחס לאירועי רצח, רואים פערים מאוד גדולים בין החברה היהודית והחברה הערבית ורואים שזה לא עלה במהלך ׳מסלול בטוח׳, אלא דווקא ירד

אורלי אלמגור לוטן:  כדי לסבר את האוזן, בשנת 2020, היחס בין מספר החשודים ביחס למספר מקרי הרצח בחברה הערבית, היה 62%

אורלי אלמגור לוטן:  אני לא אומרת בתוך מקרי רצח כי יש מקרי רצח עם כמה חשודים וההפך, אבל זה כן איזה שהוא מדד

אורלי אלמגור לוטן:  אז זה היה 62% בשנת 2020

אורלי אלמגור לוטן:  ב-2021 זה היה 57% וב-2022 זה היה 56%, זאת אומרת שאין כאן עלייה אלא דווקא יש ירידה

אורלי אלמגור לוטן:       גם בכתבי אישום אנחנו רואים את אותה מגמה

אורלי אלמגור לוטן:  מספר כתבי אישום באירועי רצח ביחס למספר אירועי רצח שקרו

אורלי אלמגור לוטן:  אז בשנת 2020, במגזר הערבי זה 35%, ב-2021 זה 29% וב-2022 זה 23% עד למועד הפקת הנתונים, שזה היה במאי 2023, שזה גם משהו שצריך לשים אותו על השולחן

אורלי אלמגור לוטן:  הייתה ירידה במספר הנרצחים ב-2022, אבל לא הייתה עלייה בפיענוח של התיקים ולא הייתה עלייה בהגשת כתבי אישום

אורלי אלמגור לוטן:  משהו לגבי הנתונים שהציגו לגבי התיקים כנגד יעדים מחוללי פשיעה

אורלי אלמגור לוטן:       אני חושבת שזה נכון בכלל כשמנסים להסתכל על תוכנית ׳מסלול בטוח׳ ואם היא הייתה אפקטיבית או לא

אורלי אלמגור לוטן:  חשוב להציג את הנתונים האלה גם ביחס למה שהיה לפני התקופה של ׳מסלול בטוח׳, כי אחרת מאוד קשה להבין מה היה האפקט של זה

אורלי אלמגור לוטן:  ולכן, להציג את נתוני 2021 ו-2022 ולא להציג מה היה קודם, בעיננו זו בעיה וזה לא באמת מאפשר למדוד את האפקטיביות של התוכנית

אורלי אלמגור לוטן:  כן ציינת שמשטרה התחילה בפול גז והגבירה עוד יותר

אורלי אלמגור לוטן:       אז בשנת 2021, פתחתם 295 תיקים כנגד יעדים מחוללי פשיעה

אורלי אלמגור לוטן:  בשנת 2022, שבה התוכנית פעלה כבר לכל אורך השנה, היו 276 תיקים

אורלי אלמגור לוטן:  זאת אומרת שאין עליה בין 2021 ל-2022 אלא דווקא הייתה ירידה

אורלי אלמגור לוטן:  וגם כאן צריך להגיד משהו על שיעור התיקים בהם הוגשו כתבי אישום

אורלי אלמגור לוטן:  ב-2021 הוגשו כתבי אישום ב-26 מהתיקים שנפתחו כנגד יעדים מחוללי פשיעה, וב-2022 כנגד 35%

אורלי אלמגור לוטן:  זאת אומרת שהייתה עלייה, אבל עדיין, שיעור כתבי האישום הם יחסית נמוכים

אורלי אלמגור לוטן:       ורק מילה, זה לא היה נושא הדיון אבל כן על הסיפור של רצח נשים, כי זה נושא שאנחנו מתעסקים בו גם בוועדה אחרת ואני עם הכובע שלי, אז רק לציין שחלק מהדברים שציינת הם לא משהו חדש והם לא במסגרת ׳מסלול בטוח׳

אורלי אלמגור לוטן:  מחלקי המשפחה זה משהו שרץ כבר כמה שנים, אז זה לא איזה שהוא מענה לאיזה שהם שינויי מגמות שיש כרגע

אורלי אלמגור לוטן:  ועוד משהו בהקשר לנשים שנרצחות במגזר הערבי

אורלי אלמגור לוטן:  כשמסתכלים על הפיענוח של המקרים האלה ועל הפרופיל, רואים שני עולמות שונים לחלוטין, במגזר היהודי ובמגזר הערבי

אורלי אלמגור לוטן:       במגזר היהודי רואים שרוב הנשים שנרצחות, נרצחות על ידי קרוב משפחה או על ידי בן זוג

אורלי אלמגור לוטן:  במגזר הערבי, רוב מקרי הרצח של נשים, כמו מקרי הרצח של גברים, לא מפוענחים, לכן הם בכלל לא נופלים באופן פורמלי תחת אלימות במשפחה

אורלי אלמגור לוטן:  זהו

צביקה פוגל: תודה רבה לאורלי

צביקה פוגל:  יואב, רצית להוסיף?     

יואב תלם: בקצרה, קודם כל בנוגע למחלקי המשפחה, אנחנו עתידים להקים עוד 12 השנה

יואב תלם:  אבל אני מתחבר לנתונים בנוגע לפיענוח

יואב תלם:  אני מזכיר לגבי החלטה 549, שלא מזמן ישבנו עם חברי עורך הדין עלא איוב, בהובלת המשרד לביטחון לאומי ומשרד המשפטים, על מנת לתקף את היעדים של 549 ל-2023

יואב תלם:  לא עמדנו ביעד של פיענוח, אנחנו לא עושים לעצמנו הנחות

יואב תלם:  אנחנו ביקשנו ואני מאמין שזה יתקבל, להותיר על קנו את היעד המאתגר שלא עמדנו בו כדי להעלות את אחוזי הפיענוח

יואב תלם:  אנחנו רוצים להבקיע בנושא הזה

צביקה פוגל: יפה מאוד

צביקה פוגל:  אני מבקש מסמנכ״ל המשרד לביטחון לאומי להתייחס לנתונים ולדברים

צביקה פוגל:  אליעזר, בבקשה

אליעזר רונן: צהרים טובים

אליעזר רונן:  ידידי חבר הכנסת סגלוביץ׳ לא נמצא כאן

אליעזר רונן:  אבל אני חולק על האמירה שלו שהתוכניות לא פועלות ושאנחנו לא מפעילים את התוכניות שהחלו ב-2022

אליעזר רונן:  נאמר כאן על ידי קציני המשטרה

אליעזר רונן:  כבר בספטמבר, כשהשר בר לב עוד היה בתפקידו, החלה עלייה ומשבוע לשבוע ראינו את המספרים

אליעזר רונן:       ולצערי, המגמה הזו המשיכה

אליעזר רונן:  אנחנו ממשיכים את התוכניות שהתחילו ב-2022

אליעזר רונן:  יש מגבלה של תקציבים המשכיים

אליעזר רונן:  למי שמכיר, אז חלק מהדברים מתבצעים בהיקף תקציבי נמוך יותר, אבל בעזרת השם, התקציב יעבור וב-01 ביולי נחזור לעצימות גבוהה

אליעזר רונן:  אנחנו בשיטור העירוני, נדרשים להקים תשע יחידות חדשות

אליעזר רונן:  ארבע כבר הקמנו ותוך חודשיים אנחנו מתכוונים לסיים

צביקה פוגל: שיטור עירוני במגזר?     

אליעזר רונן: בחברה הערבית

אליעזר רונן:  הקמנו את תוראן, את ג׳לג׳וליה, את כפר יאסיף ואת דיר אל אסד

אליעזר רונן:  כפר קנא, כפר קאסם, ערערה ושגב שלום, כולן נמצאות עכשיו בהקמה ולקראת סיום

אליעזר רונן:  זו בהחלט אמירה חשובה ומשמעותית

אליעזר רונן:  לא עזבנו את הדבר הזה

אליעזר רונן:  וייאמר לזכות הרשויות המקומיות שהן מגייסות את הפקחים, זו אמירה טובה וזה שיתוף פעולה שענה כאן לשאלה

אליעזר רונן:  אנחנו, בדרג המקצועי, אין לנו שום בעיה

אליעזר רונן:  אני בקשרים מצוינים עם ראשי רשויות, אני בקשר יומיומי, גם אני וגם ראשי יחידות שכפופות אליי, אין לנו פער

אליעזר רונן:       לכן, אנחנו ממשיכים לעבוד בעצימות וברגע שהתקציב יינתן אז גם יותר

אליעזר רונן:  זה לגבי הנושא הזה

אליעזר רונן:  בנושא של פעילויות נוספות, אני לא אפרט פה דברים, אבל הרשות להגנת עדים פועלת בעצימות גבוהה מאוד ובשנה וחצי האחרונות, הם קלטו מספר מאוד מאוד משמעותי של עדים, כדי לטפל, כדי לפענח וכדי להביא לדין, את משפחות הפשע

אליעזר רונן:  אנחנו מכירים, משפחת אבו לטיף שנמצאים מאחורי סורג ובריח וגם גורמים נוספים, ואנחנו לא נרפה בדבר הזה

אליעזר רונן:       השר לביטחון פנים מוביל מידי שבוע את ה-׳מסלול הבטוח׳, גם הכללי וגם בדרום

אליעזר רונן:  זו תשובה למי ששאל כאן

אליעזר רונן:  גם נמצא כאן המזכיר הביטחוני של השר ואם צריך הוא יוכל להוסיף

אליעזר רונן:  ככה הוא החליט וזה בסדר גמור, שהוא מנהל את הדבר הזה, זה בנוגע להצעות שהיו פה למנות מישהו, אני לא נכנס לשם, הוא השר שמונה והוא מחליט בנושא הזה

אליעזר רונן:  מבחינת המדיניות, השר הפיץ את המדיניות שלו ל-2023-2024, בנושא המאבק בפשיעה בחברה הערבית, מופיעים שם כל הדברים וזה פורסם

צביקה פוגל: אני אשמח מאוד שנעשה בדיון הבא שזה יהיה הפתיח, כלומר, שתוצג התוכנית הזאת

צביקה פוגל:  תודה

אליעזר רונן: שום בעיה

אליעזר רונן:  אין זמן פשוט לעבור

אליעזר רונן:  אבל הדברים האלה של מאבק בפשיעה, של משילות, הדברים האלה כתובים שחור על גבי לבן והם הופצו, גם ליחידות וגם לגופי המשרד: משטרה, שירות בתי הסוהר, כיבוי והצלה, רשות להגנת עדים, כלי עירייה וכל מי שקשור בזה

אליעזר רונן:  בנוסף לזה, הרשות לביטחון קהילתי פועלת כמעט בכל הרשויות המקומיות

אליעזר רונן:  בקרוב ל-240 מתוך 256 רשויות

אליעזר רונן:  אנחנו פעילים, התקציב קצת מכביד עלינו מבחינת הפעלה של כל התוכניות, אבל גם הנושא של מצלמות וגם הנושא של עו״ס משטרה

אליעזר רונן:       אנחנו מפעילים ברשויות בחברה הערבית 400 עובדי מדינה, אולי צריך יותר, אבל זה בהחלט מספר משמעותי

אליעזר רונן:  אנחנו מבצעים תוכניות מניעה ב-85 רשויות בחברה הערבית

אליעזר רונן:  אנחנו לקראת סיום של פריסה של עו״ס משטרה בכל הרשויות בחברה הערבית

אליעזר רונן:  זו לא משרה מלאה, יש עו״ס משטרה שפועל במספר רשויות וזה פרויקט שמוכיח את עצמו כמאוד מצליח בקשר שבין הנפגעת לתחנת המשטרה ולכל הטיפול

אליעזר רונן:       מה שמתקשר למה שיואב אמר פה, לגבי מקומות ההמתנה, הנושא של מחלקי המשפחה זה הוא גם פרויקט שאנחנו עובדים עליו ביחד, יהיו בנוסף ל-17 עוד 12 וזה נמצא בשלבים מתקדמים

אליעזר רונן:  בנושא המצלמות, כמובן שמוקדים רואים, מוקדים אזוריים, אנחנו בתהליך ומיד אחרי אישור התקציב נוכל להרחיב

אליעזר רונן:  בנושא הפרויקט של ערים בטוחות, גם בעכו וגם ברמלה, אנחנו משקיעים כסף רב

אימאן ח'טיב יאסין: כבר כל היישובים הערביים לא בטוחים, לא רק עכו ורמלה

אימאן ח'טיב יאסין:  אני מבינה שזה הפרויקט, אנחנו שומעים על פרויקטים וקוראים עליהם אבל בפועל, אנשים ממשיכים למות ואנשים ממשיכים לחיות בפחד נוראי

אימאן ח'טיב יאסין:  אין ביטחון, לא כללי ולא אישי, כלום

אימאן ח'טיב יאסין:  זו השורה התחתונה שצריך לקחת אותה בחשבון

אימאן ח'טיב יאסין:  וזה כואב שאנחנו יושבים ורק שומעים על תוכניות ומחכים לאישור התקציב, כאילו שלא היו פה כבר תוכניות ותקציבים מאושרים שצריך לרוץ איתם, ובפעול, אנחנו בנקודה יותר גרועה, לא באותה נקודה אלא בנקודה גרועה פי כמה

אימאן ח'טיב יאסין:  צריך למדוד את הדברים מול המעשים בשטח ולא על תוכניות שכתובות בספר

צביקה פוגל: עם העובדות אני לא אתווכח איתך

צביקה פוגל:  אליעזר, בבקשה

אליעזר רונן: אנחנו נמשיך להרחיב את התוכניות ב-2023 וב-2024, עם תקציבים משמעותיים

צביקה פוגל: אנחנו נשמח לראות את התוכנית בדיון המשך שנקיים לדיון הזה

צביקה פוגל:  אנחנו הגענו לקצה הזמן, אבל אני רוצה לתת לחבר הכנסת יאסר חוג׳יראת, דקה וחצי, בבקשה

יאסר חוג'יראת: אני הגעתי עכשיו מהשטח, מוואדי סאלמה, לאחר שהתקיימה שם ישיבה עם הוועד המקומי, עם ראש המועצה האזורית ועוד כמה חברה שם

יאסר חוג'יראת:  אני רק רוצה להגיד משפט אחד ששמעתי שם מפי הנוכחים, יהודים וערבים, שלו הנרצחת הייתה יהודייה, הרוצח היה נעצר תוך כמה שעות, כי הרכב נשרף לא הרחק משם, בכניסה למרארר

יאסר חוג'יראת:  הייתי גם בכפר מנדא בשבת, וגם שם לצערי אנחנו שומעים את אותם משפטים

יאסר חוג'יראת:       זו ההרגשה שנמצאת בשטח, ועל ההרגשה הזו צריך לעבוד בשביל להפוך אותה למשהו אחר

יאסר חוג'יראת:  אני רוצה להיות כערבי, להיות בטוח, ולדעת שדם של ערבי שווה לדם של יהודי

יאסר חוג'יראת:  בזה אני רוצה לסיים

יאסר חוג'יראת:  אני לא בא בטענות אל המשטרה, אלא לראש הפירמידה, לראש הממשלה, האחריות היא על בנימין נתניהו, הוא שאחראי על הביטחון האישי של כל אזרח במדינת ישראל, גם של האזרח הערבי

יאסר חוג'יראת:  ואני מבקש הוא יישמע אותנו וייקח את האחריות הזאת

צביקה פוגל: תודה רבה לך חבר הכנסת יאסר חוג׳יראת

צביקה פוגל:  אני רוצה להגיד לך, כמי שהיה ראש רשות של ישוב בדואי חמש שנים, אני מאמין כמוך שהדם הוא אותו דם

צביקה פוגל:  אין שוני, לא בהתייחסות של המשטרה ולא בהתייחסות האנושית של כל אחד מאיתנו, חברי הכנסת

צביקה פוגל:  אדוני הסמפכ״ל, אתה רוצה לומר משהו לסיום?      

אבשלום וילן: אני רק אומר, בירכתי בהתחלה על הפורום הזה ואני חושב שצריך להמשיך עם זה

אבשלום וילן:  כי בסוף אנחנו עושים ימים כלילות, אבל אנחנו כמשטרה גם צריכים בסוף לתת דין וחשבון

אבשלום וילן:  בסופו של דבר אנחנו משרתי הציבור, זה הייעוד שלנו וזו השליחות שלנו

אבשלום וילן:  ואנחנו נמשיך להגיע לכאן, להסביר ולעשות כמיטב יכולתנו על מנת לעשות את עבודתנו על הצד הטוב ביותר

צביקה פוגל: הניסיון שלי בחיים הוכיח שעם עובדות אני לא מתווכח, אבל אני חייב ללמוד אותן

צביקה פוגל:  ואני מבקש מכולנו ללמוד את העובדות

צביקה פוגל:  יהיה דיון המשך לדיון הזה, ארוך יותר

צביקה פוגל:  ולכל חברי הכנסת שלא דיברו פה, יתאפשר לדבר בדיון הבא

צביקה פוגל:  זה חשוב לשמוע את כולם וחשוב לשמוע את הדברים

צביקה פוגל:  אני רוצה לומר לכם בצורה מאוד ברורה, שחיי אדם חייבים לעמוד בראש סדר העדיפויות שלנו וזה לא חשוב איזה חיי אדם

צביקה פוגל:  אני לא מבדיל בין נרצח ערבי לנרצח יהודי, המשפחה של זה והמשפחה של זה סובלים באותה מידה

צביקה פוגל:  ושאף אחד מכם לא ינסה לצייר דברים אחרת

צביקה פוגל:       ואני אומר לכם, זו לא גזירה משמים

צביקה פוגל:  אני מכיר חלק מהתוכניות, כי אני שותף לחלקן, ואני אומר לכם שדווקא בגלל הקושי, ויחד עם הנערה בת ה-19 שנרצחה היום, אני אומר לכם שאני אופטימי, כי אנחנו נמצא לזה פתרון ונוביל לדברים יותר טובים

צביקה פוגל:  אני מתנצל מראש בפני אלה שהגיעו ולא הספקתי לשמוע אותם, ומודה לכל אלה שהגיעו וששמעתי אותם

צביקה פוגל:  תודה רבה למנהלת הוועדה על ההכנה של הדיון הזה, ניפגש בדיון ההמשך, תודה